Teori Big Bang (Dentuman Besar) Yang Membentuk Alam Ini

Bagaimana alam semesta ini lahir menurut teori Dentuman Besar?  Dianggarkan pada 13.8 bilion tahun yang lalu, terdapat satu titik yang tidak mempunyai saiz atau dalam erti kata lain, saiznya bersamaan dengan kosong tetapi tidak terhingga ketumpatannya dan sangat panas keadaannya sehingga tidak terbayangkan. Titik ini dikenali sebagai ketunggalan (singularity).

Ketunggalan merupakan keadaan alam semesta sebelum berlakunya Dentuman Besar. Suasananya terlampau ekstrem pada ketika itu, sehinggakan pengetahuan saintifik yang dimiliki pada masa kini, masih tidak dapat menggambarkan keadaannya yang sebenar.

Walaupun nama teori tersebut dipopularkan sebagai teori Dentuman Besar, ia bukanlah bermaksud alam ini bermula dengan satu dentuman atau letupan. Alam sekadar berkembang daripada titik mula.

Ketika alam mula berkembang, masa bermula dari 0 saat. Pada masa itu, ruang-masa pun wujud. Sebelum itu, masa belum bermula pun lagi. Malah, masa itu belum wujud. Dari 0 saat sehingga 10-43 saat, zaman itu dikenali sebagai epok Planck (Planck epoch). “Epok” mempunyai konsep yang sama seperti “era”, iaitu merujuk pada suatu tempoh zaman dan masa.

Pada era epok Planck, suhu masih begitu tinggi sehinggakan atom-atom tidak dapat terbentuk, iaitu sekitar 1032 darjah Celsius. Saiz alam pada era itu tersangatlah kecil, iaitu sekitar 10-35 meter sahaja (panjang Planck) – saiz yang jauh lebih kecil daripada elektron dan proton, yakni kedua-duanya bersaiz 10-15 meter.

Malah, empat daya teras alam semula jadi iaitu daya graviti, daya elektromagnet, daya nuklear kuat dan daya nuklear lemah masih di dalam bentuk satu daya tunggal yang belum dapat dibezakan antara satu sama lain. Pada zaman ini, apa-apa hukum fizik dan matematik tidak terpakai dan tidak relevan untuk menjelaskan apa sebenarnya yang sedang berlaku.

Sebahagian ahli fizik menyatakan bahawa, zaman ini hanya terpakai apabila manusia telah mampu membangunkan dan memahami sistem dan hukum fizik yang baharu.

Dari 10-43 saat hingga 10-36 saat, zaman itu dikenali sebagai epok penyatuan agung (grand unification epoch). Pada zaman itu, alam semesta terus berkembang dan suhunya mulai menurun. Walaupun menurun, suhunya masih berada pada paras tinggi tidak terbayangkan.

Pada ketika itu, daya graviti mula terpisah dengan daya-daya lain. Maka, kini terdapat dua daya utama, iaitu daya graviti dan daya elektrokuat (gabungan antara daya elektromagnet, daya nuklear kuat dan daya nuklear lemah). Zarah dan atom masih lagi belum dapat dibentuk kerana suhu yang masih tinggi.

Pada 10-36 saat, bermulanya epok elektrolemah (electroweak epoch). Pada waktu itu, berlakunya perpisahan antara daya nuklear kuat daripada daya elektrokuat. Kini terdapat tiga daya utama yang membentuk alam semesta, iaitu daya graviti, daya nuklear kuat dan daya elektrolemah (gabungan antara daya elektromagnet dan daya nuklear lemah).

Terdapat beberapa model ulung menyatakan bahawa, perpisahan daya nuklear kuat daripada daya elektrokuat itu telah memicu kelajuan perkembangan alam semesta dan telah bermulanya era inflasi kosmik (cosmic inflation). Alam semesta berkembang dengan sangat laju semasa era inflasi kosmik. Malah, kelajuan tersebut mengatasi kelajuan cahaya. Tiada objek di alam semesta yang mampu bergerak melebihi kelajuan cahaya.

Tetapi kita perlu faham bahawa perubahan yang melebihi kelajuan cahaya ini bukan objek, tetapi skala pada saiz ruang-masa. Hal ini tidak terbatas pada kelajuan cahaya. Isi padu alam semesta pula membesar sekurang-kurangnya sehingga 1078 kali ganda daripada isi padu sebelumnya.

Pertukaran saiz tersebut bersamaan dengan satu objek yang bersaiz 1 nanometer membesar menjadi seluas 100 trilion kilometer dalam masa yang teramat singkat. Suhu alam juga jatuh sehingga 100,000 kali ganda. Walaupun begitu, suhu alam masih tetap tinggi. Era inflasi tamat sekitar 10-33 hingga 10-32 saat.

Selepas tamat era inflasi, alam semesta masih tetap berkembang, namun pada kadar yang lebih perlahan dan isinya dipenuhi dengan zarah dan antizarah yang terhasil daripada zarah cahaya atau foton. Oleh sebab suhu yang panas pada ketika itu, zarah-zarah tersebut bergerak dengan sangat laju, menghampiri kelajuan cahaya, dan hanya dapat hidup dalam masa yang singkat.

Zarah dan antizarah saling memusnahkan antara satu sama lain melalui pelanggaran sesama mereka. Alam semesta dipenuhi dengan tenaga cahaya yang terhasil daripada letupan antara zarah dan antizarah.

Pada suatu masa, telah berlakunya tindak balas asing yang dipanggil sebagai “baryogenesis”. Baryogenesis telah menyebabkan jumlah zarah dan antizarah menjadi tidak seimbang – jumlah zarah sedikit berlebihan berbanding dengan jumlah antizarah.

Hasilnya, jirim daripada zarah-zarah mendominasi alam dan tiada lagi antijirim daripada antizarah. Jirim itulah yang membentuk jasad samawi (celestial) seperti bintang-bintang dan planet-planet di alam semesta. Bayangkan, sekiranya baryogenesis tidak berlaku, alam semesta ini hanya dipenuhi dengan cahaya di sana sini, tiada jirim yang dapat membentuk planet, bintang dan manusia.

Pada 10-12 saat selepas Dentuman Besar, bermulanya epok kuark (quark epoch) yang menyaksikan tiada lagi daya tunggal. Daya tunggal telah berpisah menjadi empat daya teras alam semula jadi, iaitu daya graviti, daya elektromagnet, daya nuklear kuat dan daya nuklear lemah.

Pada 10-6 saat, suhu alam yang semakin menurun telah membolehkan zarah-zarah asas seperti kuark dan gluon bergabung menjadi barion yang terdiri daripada proton dan neutron. Kemudian, beberapa minit selepas itu, proton dan neutron pula bergabung menjadi nukleus.

Antara dua minit hingga 20 minit selepas Dentuman Besar, suhu dan tekanan alam telah membenarkan proses pelakuran nuklear (nuclear fusion) berlaku. Pelakuran nuklear telah membawa kepada pembentukan atom. Atom hidrogen merupakan atom pertama yang terbentuk di alam ini.

Pada ketika itu, alam semesta sudah cukup besar saiznya, iaitu berbilion kilometer dan keadaannya seperti sup yang sedang menggelegak sekitar 10 bilion darjah Celsius serta dipenuhi dengan zarah-zarah, atom hidrogen dan tenaga. Kemudian, atom-atom ringan seperti helium dan litium juga turut terbentuk.

100,000 tahun selepas Dentuman Besar, molekul pertama mula terbentuk. Molekul terbentuk hasil daripada gabungan atom-atom. Sebagai contoh, air merupakan molekul gabungan antara atom hidrogen dan atom oksigen.

Helium hidrida (helium hydride) merupakan molekul pertama yang terbentuk di alam semesta. 370,000 tahun selepas Dentuman Besar, alam semesta dikenali sebagai Zaman Kegelapan (Dark Ages). Alam mulai sejuk dan bersuhu sekitar 3,727 darjah Celsius hingga -213 darjah Celsius.

Bintang mula terbentuk hasil daripada kepulan-kepulan gas yang terdiri daripada pelbagai jenis zarah dan atom. Kepulan gas tersebut terhasil akibat daripada daya graviti. Apabila gas semakin tumpat, daya gravitinya semakin tinggi. Lama kelamaan, bintang pun terbentuk.

Generasi pertama bintang terbentuk ratusan juta tahun selepas Dentuman Besar. Bintang-bintang tersebut telah menjadi relau pelakuran nuklear, menghasilkan pelbagai jenis unsur berat seperti besi, magnesium, karbon, nitrogen dan pelbagai lagi.

Sekiranya terdapat permulaan, sudah tentu ada pengakhirannya. Bintang juga tidak terlepas daripada “hukum” itu. Bintang juga akhirnya akan mati. Namun begitu, peristiwa kematian bintang yang kita kenali hari ini sebagai supernova tersangatlah menakjubkan.

Supernova terjadi apabila keadaan bintang itu menjadi sangat terang disebabkan berlakunya ledakan yang menghamburkan jisimnya. Ledakan itu menyebabkan unsur-unsur yang dihasilkan ketika proses pelakuran nuklear semasa ia hidup, bertebaran ke seluruh alam semesta.

Unsur-unsur tersebut kemudian menjadi bahan atau ramuan kepada pembentukan planet-planet dan bulan-bulan serta isinya. Bintang-bintang berjisim tinggi yang mati akan menjadi sama ada lohong hitam atau bintang neutron bergantung kepada jisim terasnya.

Bintang-bintang berjisim rendah yang mati akan menjadi kerdil putih. Akibat daripada daya graviti lohong hitam gergasi yang kuat, banyak bintang yang ditarik ke arah lohong hitam itu lalu mengorbitnya. Maka, terbentuklah galaksi.

Galaksi dipercayai mula terbentuk sekitar 380 hingga 700 juta tahun dahulu, menandakan penamatan Zaman Kegelapan dan alam semesta telah mencapai bentuknya seperti hari ini. Kini, telah dianggarkan bahawa jumlah galaksi berada sekitar 200 bilion hingga 2 trilion, malah mungkin lebih daripada itu.

Setiap galaksi pula mengandungi jutaan bintang dan planet tidak terkira banyaknya. Suhu alam semesta begitu sejuk sehingga hampir mencecah sifar mutlak (absolute zero), iaitu 2.73 Kelvin (K) atau -270.42 darjah Celsius.

Anda sebenarnya sedang membaca sebahagian daripada buku terbaru kami, GENESIS tulisan ZAMIR MOHYEDIN. Kalau anda berminat, boleh dapatkan di Shopee kami kerana terdapat pra-tempah sedang dibuka sekarang! Dapatkan bersama dengan Mantera Alam Melayu.

Buka pautan dibawah:

Kombo: http://bit.ly/kombosihirsains1…
Mantera: http://bit.ly/manteranaim1
Gensiss: http://bit.ly/genesiszamir1


Kenapa Ayatullah Takut Sangat Dengan Mayat Raja Pertama Iran, Shah Reza?

Semenjak tarikh 23 April 2018, negara Iran menjadi sebutan di ruang-ruang komentar internet dan media sosial dari dalam dan luar negara itu yang dipenuhi dengan berita mengenai penemuan mayat yang terawet dipercayai milik Reza Shah, raja pertama dan pendahulu raja terakhir kerajaaan monarki Iran merangkap bapa kepada Mohammad Reza Shah, raja terakhir Iran yang digulingkan dalam Revolusi Islam 1979.

Mayat itu ditemui semasa projek memperluaskan kawasan pusat Shah Abdol Azeem, sebuah pusat ibadat yang popular di selatan Tehran sedang dijalankan. Projek ini dilakukan di bekas tapak Makam Reza Shah, di mana mayatnya yang sudah terawet dibawa pulang ke Iran untuk dikebumikan setelah dia meninggal dunia ketika hidup dalam pengasingan di Johannesburg pada tahun 1944.

Sebahagian daripada punca yang menyebabkan kisah ini menjadi tumpuan besar adalah kerana ia melibatkan Ayatollah Sadeq Khalkhali, seorang batu api yang menghasut rusuhan dan menjadi hakim Mahkamah Revolusioner yang terkenal sebagai “hakim penggantung” kerana dia sangat gemar mejatuhi hukuman mati ke atas sesiapa saja yang dibicarakan di mahkamahnya.

Pada tahun 1979, dia mengetuai satu perarakan bersama bersama para perusuh untuk memusnahkan makam Reza Shah dan cuba menggali kubur untuk merosakkan mayatnya. Dia berjaya memusnahkan beberapa makam dan mengeluarkan sisa jenazah tokoh-tokoh yang lain, dan dia berjaya membinasakan binaan makam Reza Shah, tetapi tidak pernah menemui mayat bekas raja itu.

Khalkhali dan orang lain menjangkakan, ada kemungkinan mayat Shah Reza sudah tiada di makam tersebut kerana boleh jadi Mohammad Reza Shah telah menggali semula makam bapanya itu lalu mayatnya dibawa bersama meninggalkan negara itu pada Januari 1979.

Walau bagaimanapun, dakwaan ini dinafikan dengan keras oleh keluarga diraja Dinasti Pahlavi. Walaupun tidak ada sebarang pengesahan rasmi ketika itu, mayat yang menjadi mumia itu benar-benar amat mirip dengan foto lama mayat Reza Shah di dalam keranda yang pada tahun 2018 akan disebar bersama-sama lampiran foto mayat yang ditemui untuk dibandingkan.

Hasilnya, tiada perbezaan ketara. Sesiapa pun yang melihatnya pasti akan nampak persamaan itu, dan ia menunjukkan kedudukan mayat Reza Shah di dalam keranda selepas dia meninggal dunia sebelum dikebumikan berada dalam kedudukan yang serupa dengan mayat yang ditemui pada tahun 2018 itu.

Penemuan ini juga telah menghidupkan kembali kisah kekejaman Khalkhali sekaligus mendedahkan kebenaran tentang pelbagai kisah-kisah lagenda. Ini termasuklah semasa hakim itu menjatuhkan hukuman mati ke atas Amir-Abbas Hoveyda, perdana menteri Pahlavi yang pernah berkuasa semasa zaman pemerintahan Mohammad Reza Shah.

Dikatakan dia sendiri telah melaksanakan hukuman mati itu dengan menembak Hoveyda bagi menghentikan tuntutan antarabangsa yang melalui panggilan telefon menuntutnya agar menarik balik keputusan itu. Selepas membunuh Hoveyda, dia kembali menjawab panggilan telefon dengan menyatakan “maafkan saya, hukumam telah pun dilaksanakan sejak tadi lagi”. Tetapi kisah ini masih tidak jelas kebenarannya.

Dua foto yang dibandingkan di media sosial itu menjadi asas kukuh untuk mengaitkan mayat itu dengan bekas raja Iran pertama atas beberapa faktor, antaranya ialah kerana ia ditemui betul-betul di atas tapak asal kompleks pemakaman Reza Shah, dan kedudukan mayat tersebut terutamanya bahagian lengannya, amat menyerupai kedudukan terakhir mayat Reza Shah sebelum dikebumikan.

Penemuan tersebut telah memicu gelombang tumpuan dan spekulasi yang semuanya menyokong satu fakta: Reza Shah adalah tokoh yang menjadi punca perpecahan.

Bagi kelompok nasionalis dan mereka yang merindui prestij dari zaman semasa Iran dibawah pemerintahan Dinasti Pahlavi, Reza Shah adalah bapa pemodenan Iran, dia adalah orang yang bertanggungjawab di atas pembangunan sistem jalan raya, kereta api, infrastruktur, pusat bandar, dan pelbagai lagi jasa-jasa yang lain.

Namun, kelompok Islamis akan menentang dia kerana dia juga telah menukar undang-undang etika berpakaian, dia membentuk peraturan yang melarang pakaian tradisional Iran dan menggantikannya dengan kod pakaian Eropah. Lalu menghilangkan status kesaksamaan pakaian kurta India atau dishdasha Arab. Sebenarnya kerajaan Pahlavi Iran ini boleh dikatakan sebagai sebuah kerajaan monarki yang sekular.

Reza Shah pada asalnya ingin membina sebuah negara republik kerana dia telah menyaksikan kejayaan konsep sekular yang dilaksanakan oleh Mustafa Kemal Ataturk di Turki, namun pengaruh dirinya tidak akan sama dengan pengaruh Ataturk, atmosfera politik Parsi tidak sama dengan atmosfera politik Anatolia.

Dan pendakian kuasa Reza Shah tidak sekuat Ataturk kerana kebangkitan Ataturk adalah bersifat memerangi kuasa-kuasa Eropah seperti British, sebaliknya, Reza Shah menjadi raja Pahlavi Iran hasil bantuan British dan sumbangannya semasa berkhidmat sebagai tentera di bawah seliaan tentera British.

Dan apabila dia mendapat kuasa, dia mula bimbang akan ancaman pihak British, komunis Soviet dan golongan agamawan, akhirnya, suka atau tidak, dia mesti harus memerintah sebagai seorang raja monarki berkuasa mutlak. Lalu tertubuhlah Dinasti Pahlavi di Iran.

Bagi pihak yang melancarkan Revolusi Islam 1979, mereka memandang Reza Shah sebagai pemerintah zalim yang telah ‘membaratkan’ Iran dan perosak nilai-nilai tradisionalisme, penghapus komuniti beragama, dia dianggap sebagai lebih teruk berbanding Mustafa Kemal Ataturk kerana dia dikatakan telah memaksa kaum wanita menanggalkan hijab melalui undang-undang yang melarang tudung pada tahun 1930-an sedangkan Mustafa Kemal tidak pernah meletakkan sebarang standard pemakaian terhadap kaum wanita di Turki.

Dia juga memaksa rakyat Iran meninggalkan ‘namoo’ (maruah, kehormatan, kesopanan dan norma sosial cara Islam). Bagi kebanyakan golongan intelektual, dia adalah seorang yang telah melanggar tradisi yang digelar cesura dalam sejarah Iran dengan mengimport model perindustrian Barat dan yang berkaitan dengannya, dan dia akan mendiamkan sebarang suara yang berbeza pendapat dengan kaedah yang kejam.

Beberapa pandangan yang lain tentang Reza Shah adalah, dalam dia menyingkirkan apa saja yang dilihatnya sebagai tradisional dan lapuk, dan secara autokratik, dia mengimport budaya kemodenan dari barat, dia turut memusnahkan nilai-nilai identiti komunal-nasional yang kukuh, menggantikannya dengan konsep yang sukar difahami dan tidak lengkap, iaitu sebuah negara-bangsa moden yang berkiblatkan sekularisme dan sosialisme, tetapi mahu berorientasikan budaya dan sejarah Parsi kuno.

Tetapi, segala kenangan dan pengalaman buruk rakyat tentang pemerintahan Reza Shah yang autoritarian itu telah hilang dan pudar begitu saja, ia berpunca dari reaksi terhadap realiti politik semasa di Iran hari ini. Bagi kebanyakan orang Iran hari ini, penekanan identiti Parsi kuno terhadap Iran moden yang dipromosikan oleh Reza Shah adalah isu kedua – isu yang paling ketara sama ada ianya baik atau ataupun tidak, ialah tindakan Reza Shah yang memaksa hijab ditanggalkan dari kepala wanita pada zamannya.

Ironinya, larangan yang dikuatkuasakan iti secara tidak langsung telah meninggalkan kesan pengaruh atau fobia yang teruk lalu menghasilkan konteks berbeza yang kini ditetapkan dalam dasar-dasar Republik Islam yang memaksa wanita memakai hijab pula, dan hari ini ia juga dilihat sebagai tindakan progresif oleh sesetengah orang. Pelik benar perjalanan politik Iran yang berusia 2,500 tahun ini, tidak tahu apa kehendak mereka sendiri.

Di tanah Parsi, pembangunan dalam perindustrian Reza Shah yang autorotarian kini kembali dilihat oleh sebahagian besar masyarakat sebagai satu-satunya cara yang paling masuk akal untuk memajukan ekonomi Iran. Lebih-lebih lagi, dengan dendam dan rasa tidak puas hati yang semakin meningkat terhadap pemerintah kerajaan Syiah Iran sekarang.

Kerana itulah hari ini seluruh anggota dinasti Pahlavi dan pengasas mereka sendiri, Reza Shah (kalau masih hidup) kini sedang menikmati simpati ramai dan mendapat sokongan serta nostalgia yang baru disedari dunia. Penerapan program berorientasikan budaya Parsi kuno untuk mewujudkan identiti Iran moden yang dilaksanakan dinasti Pahlavi telah mendapat banyak sokongan sebagai satu respon antitesis dan penawar terhadap sisi gelap Republik Islam Iran dan radikal Islamis ketika iklim Islamofobia semasa yang sedang merebak di seluruh dunia.

Tetapi, apa kaitannya dengan penemuan mayat seorang raja yang sudah lama mati? Pernah dengar atau baca tak berita penemuan sisa rangka mayat bekas raja monarki Inggeris beberapa tahun lalu di Leicester?

Rangka mayat King Richard III ditemui di bawah tapak tempat letak kereta pada tahun 2012, pastinya ramai orang yang menjangkakan bahawa penemuan mayat raja di sebalik sisa runtuhan makamnya akan menjadi satu perkara yang akan menarik keghairahan dan rasa ingin tahu sejarah lampaunya.

Tetapi, dalam sebuah masyarakat yang menawarkan pandangan yang penuh perbezaan politik dan merasakan ia sebahagian besar dari sejarah, mayat Bapa Kemodenan Iran itu bukan sekadar mayat semata-mata. Reza Shah dilihat oleh ramai pihak sebagai penyelamat Iran zaman moden, sebagaimana nenek moyang terpilih bangsa Parsi sendiri, Dinasti Pahlavi dianggap berdaulat melalui mandat seperti mana yang diterima pengasas Empayar Iran yang sudah berusia 2500 tahun, Cyrus Yang Agung.

Seperti Cyrus, Reza Shah juga membawa gelaran Kabeer atau Bozorg, yang bermaksud “Yang Agung” atau “the Great” – dalam sebutan penuh sebagai “Reza Shah Kabeer”. Di dalam pemikiran sesetengah penyokongnya, perbandingan ini semakin jauh, seperti kenyataan seorang pengulas politik Israel-Iran, Meir Javedanfar yang bahkan memberi kredit kepada Reza Shah kerana menyelamatkan Yahudi Iran, tindakan yang dianggap sama seperti yang pernah dilakukan Cyrus Yang Agung.

Dia dijulang sebagai bapa perpaduan negara yang memberikan hak kepada kaum minoriti yang dianggap tiada sebarang hak di seluruh dunia sebelum itu, hingga rakyat boleh melupakan dasar-dasarnya yang menekan pengguguran akidah dan penghapusan budaya ke atas orang Islam.

Tetapi di sebalik semua pujian ini, hakikat yang terus berlanjutan sehingga beberapa tahun lalu selepas penemuan mayat Reza Shah, walaupun setelah kerajaan Republik Islam Iran mengabaikan setiap respon dari seluruh dunia mereka terus mendiamkan diri tanpa sebarang tindakan atau pendirian lanjut secara rasmi yang lebih jelas terhadap peristiwa ini ketika itu.

Mungkin kerana mereka sedar bahawa penemuan itu boleh mendorong masyarakat untuk lebih meminati Reza Shah dan menyebarkan kisah-kisah tentang jasa dan sumbangannya terhadap Iran di saat ia sudah pun menjadi salah satu faktor yang sedang mendorong perdebatan ideologi di kalangan warga Iran secara nasional.

Ada yang mengenang kembali kisah Khalkhali dan berpuas hati kerana hakim yang dianggap kejam, gila dan paranoid itu telah menemui ajalnya. Sebilangan kecil pihak mengambil kesempatan tersebut untuk sekali lagi mengungkit kembali sejarah lama tentang betapa teruknya zaman pemerintahan Dinasti Qajar dan bagaimana Reza Shah telah menyelamatkan Iran dari cengkaman mereka yang tidak kompeten ini.

Ini merupakan satu lagi naratif yang nampaknya tidak pernah berubah, apatah lagi entiti Pahlavi itu sendiri, yang akan sentiasa berulang sama ada mayat Reza Shah ditemui atau tidak. Tetapi, pada waktu itu masih belum ada sesiapa yang tahu bagaimana hendak bertindak balas terhadap berita itu sendiri dan apakah maksud sebenarnya.

Apa yang mereka sudah lihat hanyalah sekeping dua foto, termasuklah swafoto bersama mayat oleh seseorang yang tak dikenali, dan tidak ada kenyataan rasmi yang jelas dari mana-mana pihak berkuasa. Pihak autoriti sendiri mungkin tidak tahu apa yang patut mereka lakukan atau reaksi bagaimana yang harus mereka pamerkan.

Mereka mungkin boleh terus mendiamkan diri buat seketika berikutan penemuan mayat itu boleh dikatakan adalah di bawah tanggungjawab organisasi separa autonomi yang mengendalikan projek berdekatan pusat Shah Abdol Azeem, dan bukan oleh mana-mana agensi kerajaan.

Di tengah-tengah iklim politik Iran pada tahun 2017 di mana berlakunya protes Disember, demonstrasi anti-Hijab, kejatuhan nilai mata wang secara tiba-tiba, perang Syria, dan yang paling penting adalah Pelan Tindakan Komprehensif Bersama (JCPOA), sebuah perjanjian mengenai program nuklear Iran yang dipersetujui di Vienna pada 14 Julai 2015 antara Iran dan P5 + 1.

P5+1 yang dimaksudkan merupakan lima negara anggota tetap Majlis Keselamatan Pertubuhan Bangsa-Bangsa Bersatu – China, Perancis,  Rusia, United Kingdom, Amerika Syarikat, dan Jerman sebagai tambahan bersama-sama dengan Kesatuan Eropah. Dan yang menjadi tumpuan selepas itu sudah tentulah tentang nasib program tersebut serta “Kabinet Perang” Donald Trump.

Mayat raja yang sudah berdekad mati itu lebih panas daripada pisang panas, dan tak ada sesiapa yang mahu terus memegang pisang panas itu terlalu lama. Ketua agensi warisan kebudayaan Tehran akhirnya mengisytiharkan bahawa walau siapa pun jua pemilik mayat itu, ia adalah aset kebudayaan atau dalam erti kata lain, harta hak milik negara.

Sesetengah orang lain menafikan penemuan mayat itu pernah berlaku. Belum ada sesiapa yang menjelaskan melalui kemaskini foto terbaru atau lokasi terkini mayat itu berada. Di media sosial, ada yang berspekulasi bahawa kerajaan mungkin merancang untuk memusnahkan mayat itu dan berharap perkara ini tidak pernah berlaku atau diingati lagi.

Seiring masa berlalu dengan kemajuan teknologi, semakin jelas bahawa mayat itu memang wujud, dan mana-mana pihak perlu buat sesuatu tentangnya. Tapi apa yang mereka perlu buat? Kerajaan Syiah Iran hari ini tidak lagi sama seperti awal kebangkitan revolusi yang penuh dendam dan kemarahan, Iran hari ini hanya tahu mengeluarkan ugutan apabila terancam, kadang kala pegawai tentera sendiri pun maut diserang. Jadi, nak buat apa dengan mayat Reza Shah ini?

Macam-macam perkara yang perlu difikirkan pemerintah Iran dari segi politik. Jika mayat iti diletakkan di muzium seperti mumia para Firaun dari Mesir, ia jelas bertentangan dengan akidah Islam yang ketat di Iran walaupun berfahaman Syiah, apatah lagi kerajaan Iran hari ini tidak mahu rakyat mengenang walau setitik pun sumbangan dari tokoh kemodenan Iran itu.

Mengebumikan mayatnya adalah senario yang paling mungkin akan berlaku, tetapi di mana lokasi untuk mengebumikan tokoh tersebut?  Di tapak asal makamnya? Adakah Iran sanggup membina semula makam diraja selepas lebih empat dekad dan ‘menyucikan’ semula bekas tapak rasmi diraja tersebut, seperti tempat letak kereta yang menjadi tempat penemuan rangka milik Raja Richard III?

Atau, adakah dia akan dikuburkan di Behesht-e Zahra (tanah perkuburan awam Tehran) seperti rakyat biasa yang lain? Nama apakah yang akan diukir pada batu nesannya? ‘Reza, Shah yang Agung’? Mustahil, dan tindakan ini lebih berbahaya kerana berisiko menggadaikan kedaulatan negara berikutan kesan tindak balas pihak konservatif tegar dan kroni mereka.

Mungkin sebuah kubur dengan nama Reza Pahlavi sudah mencukupi, tanpa perlu memperkenalkan siapakah dirinya? Ini juga tidak mungkin kerana ia boleh menarik simpati dan tumpuan ramai pihak terhadap nasibnya dan mungkin akan memberikan alasan yang lebih kukuh kepada anggota bekas dinasti monarki dengan tuntutan mereka sebelum ini untuk menambah sokongan.

Ternyata nampaknya ancaman raja bernama Reza Shah ini lebih berbahaya buat kerajaan Republik Islam Iran semasa dalam bentuk sekujur mayat yang sudah lama tak bernyawa berbanding semasa dia masih hidup memerintah dahulu.

Kematian Reza Shah lebih diterima sebagai simbol kehendak warga Iran yang ingin melihat kembali sejarah lampau mereka, terkini mahupun kuno, berbanding bekas pemerintah negara itu yang lain.

Sebenarnya penting juga untuk kita fahami bagaimana mayat orang yang meninggal dunia dan upacara yang berkaitan dengan mereka di Iran secara umumnya dianggap relevan dalam kes ini, baik dari segi sejarah mahu pun kontemporari.

Kes yang paling mirip dengan Reza Shah adalah kes jenazah Nassereddin Shah Qajar (1848-1896) yang dimakamkan di tapak pemakaman berdekatan yang sama berhampiran dengan pusat ibadat Shah Abdol Azeem.

Beliau dibunuh pada tahun 1896 semasa menziarahi makam ratu kesayangannya Jayran, Nassereddin Shah dikebumikan berhampiran lokasi pembunuhannya dan di sebelah makam isterinya. Makam itu dihiasi dengan batuan yang mewah dan dipamerkan dengan jelas untuk kunjungan para jemaah Shah Abdol Azeem.

Namun, pada Revolusi tahun 1979, Nassereddin Shah turut menerima nasib malang yang serupa dengan Reza Shah walaupun sudah mati dan tidak mampu melawan. Pihak tentera revolusi telah meruntuhkan binaan makam Nassereddin Shah dan isterinya manakala sisa mayat mereka dipercayai telah dikeluarkan dan disimpan di muzium Istana Golestan di Tehran dan makam yang asal telah menjadi lubang kumbahan najis yang dibina di tapak makamnya.

Dan sebenarnya tak ada sesiapa yang benar-benar pasti adakah sisa mayat atau rangka pasangan diraja Qajar itu benar-benar telah dikeluarkan dan disimpan di Istana Golestan. Walau apa jua spekulasi yang timbul, ini jelas membuktikan pendirian pemerintah Syiah Iran yang pernah popular dengan kenyataan “Kami orang-orang yang beriman tidak peduli sama ada kamu raja sekali pun”.

Ironinya, pada masa yang sama, nama tapak pusat ibadat Shah Abdol Azeem itu sendiri adalah nama dan makam milik seorang tokoh awal Islam Syiah yang dianggap oleh semua orang Iran sebagai wali Allah. Tapak tersebut masih bersemadi jenazah beliau dan berperanan sebagai salah satu lokasi ziarah jemaah Syiah yang terpenting di Tehran.

Dan apa yang ramai orang jarang tahu, di Tehran sahaja sudah ada lebih dari 100 makam imamzadeh (keturunan imam Syiah) dan tempat ziarah lain yang dianggap suci bagi Syiah, bahkan ini termasuklah makam Sar-e Ghabr-e Agha, menantu Nassereddin Shah merangkap pemimpin doa dan imam di dalam setiap majlis kerajaan Pahlavi pada akhir abad ke-19.

Selain dari para imam dan tokoh-tokoh sejarah, upacara pengebumian khas untuk para syuhada Perang Iran-Iraq, sama ada ketika perang atau semasa pra-perang merupakan sebahagian tradisi penting dalam mana-mana majlis umum yang ditaja oleh negara itu hingga sekarang.

Perarakan besar dari masjid-masjid besar menuju ke Blok Syuhada yang dikhaskan di tanah perkuburan awam Behesht-e Zahra yang sering kali mendapat liputan media, adalah satu peringatan tentang peperangan dan menjadi sebahagian dari ideologi kerajaan Iran hari ini untuk memerangi kuasa yang ingin menghancurkan mandat Revolusi dan nilai-nilainya.

Sebaliknya, mayat bapa seseorang, suami seseorang, bahkan mungkin seseorang yang pernah berjasa kepada negaranya, tetapi ada setitik saja kaitan dengan pihak yang ditentang oleh pro-revolusi, akan dianggap tidak boleh diterima oleh nilai-nilai revolusi dan Republik Islam, termasuklah musuh politik yang dihukum bunuh. Mayat mereka yang malang ini ada waktunya dilayan seperti orang bukan Islam.

Mereka semua sering dikebumikan tanpa sebarang majlis bacaan doa, tanpa ditemani, ditatap untuk dicium ahli keluarga buat kali terakhir, jika ada bacaan doa sekali pun, ia dilakukan dalam majlis pengebumian pada waktu malam oleh pasukan keselamatan.

Dan ahli keluarga si mati hanya akan mengetahui di mana lokasi kubur orang yang tersayang selepas pengebumian selesai. Ini bagaikan lebih teruk daripada kaedah mengebumikan mangsa yang terkorban akibat Covid-19 hari ini.

Maka kali ini, untuk mayat seorang bekas raja monarki Iran yang telah lama mati, terutamanya semenjak usaha membongkar mayatnya berakhir dengan sia-sia semasa awal kebangkitan Revolusi adalah mayat yang sangat penting sejak hari ia ditemui.

Apa saja tindakan yang dilakukan oleh pihak yang bertanggungjawab – sama ada mereka mengebumikan Reza Shah secara diam-diam seperti yang biasa dilakukan terhadap musuh-musuh politik mereka, atau memberikan Reza Shah satu upacara pengebumian yang normal seperti pengebumian para syuhada perang.

Atau, mungkin menghadiahkan satu upacara mengikut tradisi diraja yang lebih gemilang (sangat mustahil), seperti yang dilakukan oleh Adolf Hitler untuk menghormati kematian Kaisar Wilhelm II, (namun Iran tidak mahir bermain propaganda putih seperti Jerman) setiap tindakan mereka akan dipantau dengan teliti, dan berada dalam keadaan yang berisiko untuk dipersalahkan dalam apa jua keadaan.

Dalam sebuah sistem masyarakat di mana kematian dan sekujur jenazah seseorang yang mati merupakan satu perkara yang penting apabila melibatkan orang ramai, kedudukan seseorang yang dilantik khas dengan imbuhan yang mahal hanya untuk menguburkan kembali mayat seorang raja yang dimumiakan, tidak mungkin akan menjadi satu pekerjaan yang dicemburui oleh orang lain.

Legasi yang ditinggalkan Reza Shah kekal sebagai kontroversi hingga ke hari ini. Para penyokongnya bertegas bahawa Reza Shah adalah kuasa pemodenan dan perpaduan yang penting bagi Iran yang sebelum itu amat teruk di peringkat antarabangsa kerana kemerosotan drastik di sepanjang era pemerintahan Dinasti Qajar.

Manakala, para pengkritiknya menegaskan bahawa pemerintahannya bersifat keji, dengan kegagalannya memodenkan populasi petani Iran yang besar akhirnya menaburkan benih Revolusi Iran hampir empat dekad kemudian, yang bertanggungjawab mengakhiri zaman pemerintahan monarki beraja Parsi yang berusia 2,500 tahun.

Lebih-lebih lagi, tekanan terhadap bentuk nasionalisme etnik dan unitarisme kebudayaan, bersama dengan pengasingan dan pemisahan etnik secara paksa, mengakibatkan penindasan terhadap beberapa kumpulan etnik dan sosial.

Walaupun Reza Shah sendiri sebenarnya berasal dari keturunan Mazandarani Iran, namun kerajaan di bawah pemerintahannya telah mengikut jejak langkah bersejarah para pendatang Turki Seljuk zaman dahulu dengan melaksanakan dasar Parsinisasi yang meluas demi mewujudkan satu identiti bangsa yang tunggal, bersatu dan negara homogenik yang besar.

Dia dipengaruhi oleh dasar Turkifikasi Mustafa Kemal Ataturk di Republik Turki selepas kejatuhan Empayar Uthmaniyah. Maka, Dinasti Pahlavi Iran merupakan sebuah kerajaan monarki Iran yang meraikan pelbagai ideologi sama ada kiri mahu pun kanan, nasionalis ataupun komunis. Jadi, tidak hairanlah mengapa British dan Soviet dengan mudah menggulingkan Reza Shah.

Selepas British dan Kesatuan Soviet menceroboh dan menduduki Iran pada 25 Ogos 1941, British menawarkan keturunan keluarga dirajanya akan terus dikekalkan menguasai takhta pemerintahana jika Reza Shah bersetuju untuk meneruskan hidupnya sebagai orang buangan.

Reza Shah turun dari takhta dan tentera Inggeris segera membawa dia dan anak-anaknya ke Mauritius, kemudian ke Durban, dan berakhir di Johannesburg, Afrika Selatan, di mana menurut British dia meninggal dunia pada 26 Julai 1944 kerana sakit jantung. Dia berusia 66 tahun semasa kematiannya.

Selepas kematiannya, jenazahnya dibawa ke Mesir, di mana ia diawet dan disimpan di Masjid Al Rifa’I di Kaherah. Pada bulan Mei 1950, jenazah itu diterbangkan kembali ke Iran, di mana bahan pengawetannya dikeluarkan, dan dikebumikan di sebuah makam yang dibina khas di kota Ray, pinggir selatan ibukota, Tehran.

Parlimen Iran (Majelis) kemudian menganugerahkan gelaran “Yang Agung” untuk ditambah pada namanya. Pada 14 Januari 1979, tidak lama sebelum Revolusi Iran, terdapat desas desus tentang jenazahnya dipindahkan kembali ke Mesir dan dikebumikan di Masjid Al Rifa’I di Kaherah.

Namun, segala-galanya mula terbongkar apabila satu dokumentari berjudul “From Tehran to Cairo” menemubual menantu Reza Shah, merangkap permaisuri kepada Mohammad Reza Shah iaitu Ratu Farah Pahlavi (Farah Diba) yang mendakwa bahawa jenazah Allahyarham Reza Shah tidak pernah dipindahkan selepas ia dikebumikan di kota Ray.

Selepas Revolusi Iran (dikenali secara global sebagai Revolusi Islam) 1979 dan semasa tempoh Kerajaan Sementara Iran, Iran menghadapi siri rusuhan yang dilakukan oleh kumpulan ekstremis yang diketuai oleh Sadeq Khalkhali.

Semasa rusuhan yang berlaku di seluruh negara ini, sebarang binaan, papan tanda, poster, atau apa saja perkara yang menggambarkan atau bahkan menyebut nama Shah dan keluarganya akan dimusnahkan, termasuklah meruntuhkan makam Reza Shah dan cuba membongkar mayatnya tetapi mereka gagal menemuinya.

Pada tahun 2018, mayat yang terawet dipercayai milik Reza Shah telah ditemui di tapak kawasan bekas makamnya di Tehran. Sama ada benar atau tidak, perkembangan terbaru dari pihak autoriti Iran telah mengaku bahawa mereka mengebumikan semula jenazah Shah Reza tanpa dijelaskan di mana, atau dalam bentuk apa.

Seperti Mustafa Kemal Ataturk, jasa-jasa yang disumbangkan Reza Shah terhadap Iran juga tidak boleh dinafikan walau seteruk mana jua penghujung era pemerintahannya. Antara jasanya yang paling besar adalah penggunaan nama Iran itu sendiri bagi menggantikan nama Parsi selaku nama geografi.

Dari segi reformasi negara, dia memperkenalkan angkatan ketenteraan moden Iran, membina infrastruktur moden seperti jalan raya, hospital, sekolah, universiti, dan sistem penggajian penjawat awam pada waktu yang tepat dan adil saksama yang terbukti berkesan dan menyumbang kepada penurunan kes-kes rasuah dan korupsi.

Dalam konteks warisan kebudayaan, Shah Reza telah menubuhkan Akademi Bahasa dan Sastera Iran yang telah menyelamatkan dan memulihara bahasa Parsi dan identiti Iran, serta yang paling penting dalam konteks sejarah, penyelidikan dan ekskavasi saintifik pertama di Persepolis, bekas ibu kota Empayar Achaemenid kuno yang dilaksanakan hasil inisiatif Reza Shah sendiri.

Mungkin kerana faktor-faktor inilah dia boleh dianggap sebagai seorang rakyat biasa yang diangkat menjadi raja monarki yang berkiblatkan ideologi sekular dan sosialisme pada era moden di dunia timur tengah. Namun kerana kesan doktrinisasi radikalis agama, negara Iran sentiasa dibentuk menjadi sebuah negara yang tidak mungkin boleh bertoleransi dengan pegangan ideologi yang berbeza dengan pemerintahnya.

Ini bermakna, walau siapa jua yang akan memerintah Iran, dan jika esok lusa ditakdirkan Iran kembali ke tangan Dinasti Pahlavi, besar kemungkinan ia boleh menjadi lebih radikal berbanding kerajaan republik Syiah hari ini.

Dan kajian sikap terhadap pandangan politik masyarakat di Iran mungkin akan menghasilkan perkara yang sama saja baik dari era Pahlavi mahupun Republik, kedua-duanya memupuk fahaman yang lebih cenderung memuja dengan penuh taksub terhadap keagungan seorang pemerintah secara individu. Semuanya kerana kesan dari sebarang tindakan semasa.

RUJUKAN:

Ghanī, Sīrūs. (2000). Iran and the rise of Reza Shah : from Qajar collapse to Pahlavi rule. London: I.B. Tauris Publishers.

Hignett, Katherine (24 April 2018). Iran Unearths Mummy That Could Belong to One of its Last Royal Leaders. Newsweek.

Abrahamian, Ervand. (1982) Iran Between Two Revolutions, 1982, Princeton University Press.


XPDC – Band Yang Paling Tak Dihargai

XPDC satu band yang kau tak akan dapat cari ganti, satu band muzik yang diaras tersendiri. Metal adalah sound asas XPDC, buat lah lagu apa pun sound riff Metal tetap wujud dalam lagu XPDC. Pernah digelar sebagai Metallica Malaysia kerana orang dengar riff gitar mereka secara kasar kedengaran sama macam Metallica. Tapi bagi aku XPDC pegang satu cabang Metal iaitu Metal Rakyat. Lama sebelum Loque atau Monoloque berpegang dengan sound Nusantara dan Rakyat, XPDC telah meneroka Metal dengan roh Rakyat. Kau pergilah dengar dan baca lirik lagu mereka, sumpah lagu-lagu mereka sebenarnya berjiwa marhaen.

Meninggalkan jauh band-band rock dengan formula rock kapak yang komersil seperti Mega, Bloodshed, CRK dan lain-lain. XPDC dengan sound Metal, lirik yang tak leweh dan lagu yang bukan jenis merayu-rayu kepada kekasih hati. XPDC pun main lagu jiwang dan cinta, tapi lagu mereka lebih kepada luahan seorang lelaki terhadap kekecewaan, bukannya lagu pujuk rayu kepada seorang perempuan. Itu beza XPDC dengan band yang ada masa tu. Lagu Nafisa misalnya, juga menceritakan pasal kenangan seorang lelaki terhadap kekasih hati, tapi dengan jiwa yang rebellious. Luahan perasaan yang berprinsip dengan sound Metal yang senang ditelinga lokal.

Arwah
JS Kevin terutamanya, dengan penggunaan kata yang agak moden tapi masih lagi
puitis. Lagu Hijau Bumi Tuhan contohnya, satu lagu yang tak ada perkataan yang
berunsur sastera.

Salam diberi insan di bumi,Itu nikmat hari-hari ini,Tegur dan sapa senyum ketawa,Itu tanda kita riang-riang,Abadikan keindahan ini,

Apa yang istimewa dengan lagu-lagu ciptaan JS Kevin ini ialah, dia pandai menyesuaikan perkataan dengan sound. Pemilihan perkataan JS Kevin ini dinamakan sebagai “Rima” dalam bahasa arab, iaitu satu jenis seni penyampaian syair atau lagu. Dia tahu memilih satu-satu perkataan itu untuk sesuai dengan bunyi gitar dan akhirnya vokal Mael kedengaran seperti sebahagian dari sound, walaupun suara Mael bukanlah padu sangat.

Hijau Bumi Tuhan adalah satu contoh seni “Rima” yang kau boleh dengar dan hayati salah satu cabang seni. Album Kita Peng-Yu dan album Brutal adalah karya yang kau boleh teroka dan faham apa itu XPDC dan kenapa muzik mereka mendapat tempat dihati remaja masa itu.

XPDC, walaupun punya pengaruh dikalangan anak muda, dengan jualan album yang ratus ribu salinan, pada aku masih lagi satu band yang tak dihargai industri. Kau tengok sajalah, mana anugerah meraka menang dalam Anugerah Industri Muzik ke Juara Lagu ke. Paling kuat mereka tercalon sebagai top 5. Album Brutal terjual 500 ribu copy, 4 kali anugerah platinum, Hujan Masdo boleh buat? Kau tengok lagi kalau dekat anugerah mana-mana orang nak buat persembahan selingan atau tribute, mereka cuma ada dua je dalam kepala otak Rock Kapak atau Pop Yeh Yeh. Susahlah mereka nak buat satu persembahan tribute untuk XPDC walau hanya satu lagu, paling tidak pun budak-budak realiti TV bawa lagu XPDC masa pertandingan, tak ada. Sebab apa, sebab XPDC ini dilihat dari penampilan dan gaya hidup Mael dan Izo yang tak berapa cantik. Menilai satu band muzik dengan cara hidup mereka bukan dengan buah tangan mereka.

Sudah menjadi kebiasaan orang industri cuma mahu lihat benda cantik luaran, jadi peminat muzik mainstream cuma tahu sebut Wings dan Search. Hanya yang betul-betul tahu pasal muzik yang mengunci XPDC dalam kamus muzik mereka. XPDC ini salah satu contoh mangsa kepada diskriminasi industri.

Lagu sedap, ada sound tersendiri yang orang lain tak boleh tiru, lirik bagus, sepatutnya XPDC ini menjadi contoh kepada band-band post rock kapak meneliti bunyi dan lirik mereka. Ia juga harus menjadi satu benchmark kepada industri atau scene rock.

Mana lagi kau nak cari satu band yang konsisten dengan sound Metal berjiwa rakyat dan bahasa Marhaen, benda ini cuma ada dalam XPDC, JS Kevin dan Loloq. XPDC band paling tak dihargai industri, tapi sayangi peminat muzik.

Artikel tulisan Niv AR untuk The Patriots.


Anjing Ni Naik Bas Sendiri Untuk Bermain

Selalunya bila menaiki pengangkutan awam terutama bas, semua penumpang mempunyai ragam masing-masing semasa hendak menuju ke destinasi yang dituju. Tetapi jika rakan penumpang anda ialah seekor anjing, sudah pasti reaksi pertama ialah terkejut beruk. Tetapi bagi yang sudah biasa, anjing ini disambut bak seorang rakan lama. Situasi ini berlaku di Seattle, Washington.

Perkenalkan seekor anjing baka campuran Mastiff dan Labrador hitam bernama Eclipse.

Setiap hari, dia akan ke taman dengan menaiki bas berhampiran rumahnya di Seattle dan berada di taman selama beberapa jam bermain dengan anjing-anjing lain. Selepas beberapa jam, dia akan pulang dengan menaiki bas dengan menggunakan tiket yang disertakan pada bahagian kolarnya, bersedia untuk makan malam.

Jadi bagaimana Eclipse boleh melakukan perkara sebegini rupa? Pada suatu hari, Eclipse dan tuannya, Jeff Young hendak ke taman untuk bersiar-siar dan bermain. Sementara menunggu bas yang belum tiba, Jeff mengambil keputusan merokok sebentar. Tetapi bila bas sudah datang, tuannya masih belum selesai merokok. Terlalu seronok hendak ke taman dan tidak mahu terus menunggu, Eclipse terus melompat naik ke dalam bas. Jeff tidak dapat menahannya kerana pada ketika itu, bas sudah berlalu pergi.

Eclipse bernasib baik kerana pemandu bas itu mengenali dirinya dan tuannya itu. Tidak mahu menghampakan anjing itu, dia menurunkan penumpang bertuah itu di taman sebelum Jeff dapat mengejar Eclipse semula. Sejak itu, selepas Eclipse membuat perjalanan solonya sebanyak beberapa kali, Jeff memutuskan untuk membiarkan Eclipse pergi ke taman secara solo dan menyertakan tiket bas pada kolarnya kerana tahu anjing kesayangannya itu akan kembali semula ke rumah dalam masa beberapa jam.

Bagi penumpang bas yang berkongsi bas dengannya, mereka berpeluang mengenali anjing yang cerdik itu. Dan seperti dijangka, kehadiran Eclipse membuatkan mereka tersenyum. Malah, ada yang berkongsi pengalaman mereka di laman media sosial seperti yang dibuat oleh seorang pengguna Facebook bernama Robbie Lauren:

Eclipse juga turut mempunyai halaman Facebooknya sendiri yang diberi nama Eclipse Seattle Bus Riding Dog. Di sinilah, pengguna laman media sosial terutama yang pernah menumpang bas dengannya berkongsi pengalaman dan gambar dengan anjing cerdik ini.

RUJUKAN:


Bangkitlah Orang Melayu!

Marahnya dengan diam
Merendah bukan menyembah
Meninggi bukan melonjak

Watak Melayu menolak permusuhan
Setia dan sabar tiada sempadan
Tapi jika marah tak nampak telinga
Musuh di cari ke lubang cacing
Tak dapat tanduk telinga dijinjing

Maruah dan agama dihina jangan
Hebat amuknya tak kenal lawan

Bait-bait di atas merupakan sebahagian daripada puisi “Melayu” yang pernah dinukilkan oleh Sasterawan Negara, Dato Usman Awang. Puisi “Melayu” ini menerangkan sifat-sifat orang Melayu yang penuh dengan adab dan tatasusilanya. Di dalam rangkap yang tertera di atas, Usman Awang menerangkan bahawa Melayu itu jika marahnya datang, karakter kesopanan Melayu itu berubah 360 darjah. Pada masa yang sama, Usman Awang juga memberi amaran agar tidak mencetuskan kemarahan, kerana jika Melayu itu marah, habis punah lah segala lawan!

Di dalam sejarah Melayu sendiri, terdapat banyak peristiwa yang menyebabkan orang Melayu itu bangkit dari lenanya, berubah daripada menjadi seseorang yang lemah lembut, bertukar menjadi seseorang yang lain apabila bangsanya dipijak, maruahnya tercalar dan agamanya diperlekeh hingga ke tapak kaki.

Sejak penjajahan British yang bermula di Pulau Pinang pada 1842 hingga tercetusnya Perang Dunia Kedua, terdapat banyak insiden yang menyebabkan Melayu bangkit. Namun, kebangkitan Melayu ketika zaman ini lebih tertumpu kepada sesebuah negeri. Contohnya, kebangkitan Dato Maharaja Lela menentang JWW Birch berlaku di Perak, kebangkitan Dato Bahaman dan teman-temannya tertumpu di sekitar Pahang dan Pantai Timur, kebangkitan Tok Janggut menentang Inggeris di Kelantan dan berbagai-bagai kebangkitan pahlawan Melayu lain. Namun, selepas perang, semangat kebangkitan orang Melayu kini menjadi lebih luas dan lebih seragam. Ditambah pula dengan kemunculan akhbar, radio dan pelbagai lagi memudahkan masyarakat Melayu itu untuk mendapatkan maklumat.

Peristiwa kebangkitan Melayu pertama yang melibatkan seluruh Melayu di Malaya bangkit ialah apabila British mencadangkan Malayan Union untuk menyeragamkan pentadbiran Malaya pada ketika itu. Apabila tertubuhnya Malayan Union, maka sultan-sultan yang ada bakal kehilangan kuasa mereka. Terasa terhina dengan tindakan pihak pemerintah British pada ketika itu, orang-orang Melayu di seluruh Tanah Melayu mengadakan demonstrasi secara besar-besaran di seluruh bandar-bandar utama di Tanah Melayu pada ketika itu. Contohnya pada 15 Disember 1945, satu demontrasi telah diadakan oleh Persatuan Melayu Kelantan semasa kedatangan Mac Michael tiba di istana Sultan Kelantan. Pada 19 Januari, Persatuan Melayu Kedah mengadakan demonstrasi di Alor Setar dan disertai kira-kira 50 000 orang. Pada 1 Februari 1946, Persatuan Melayu Kelantan sekali lagi mengadakan tunjuk perasaan di Kota Bharu. Pada 10 Februari 1946, satu lagi tunjuk perasaan disertai oleh 15 000 orang Melayu termasuk wanita diadakan di Johor.

Dato’ Onn b. Ja’afar dan Persatuan Melayu Selangor telah berusaha mengadakan Kongres Melayu Se-Malaya. Pada 29 dan 30 Mac 1946, Kongres Melayu Se-Malaya telah mengadakan mesyuarat tergempar dan beberapa persetujuan telah dicapai. Antaranya ialah, orang Melayu mesti bersatu padu menentang Malayan Union, Raja-raja Melayu, ahli-ahli Majlis Mesyuarat Negeri dan orang Melayu akan memulaukan upacara pengisytiharan Malayan Union dan Kongres sebulat suara bersetuju untuk menubuhkan parti politik yang kuat untuk menentang Malayan Union. Akhir sekali, Kongres mahu kerajaan British menarik balik Malayan Unuion dan mengekalkan Tanah Melayu seperti sebelum tahun 1941. Penentangan Orang Melayu membuahkan hasil apabila British memansuhkan Malayan Union dan digantikan dengan Persekutuan Tanah Melayu pada 1948.

Selang beberapa lama selepas itu, Peristiwa Rusuhan Natrah sekali lagi membangkitkan kemarahan Orang Melayu. Selepas tersebarnya berita Natrah dimurtadkan dan berlutut di hadapan patung Virgin Mary, kemarahan Orang Melayu tidak dapat dikawal lagi. Mereka mengadakan rusuhan di Singapura selama tiga hari tiga malam.

Rusuhan bermula apabila kes pendengaran Natrah diadakan diadakan di mahkamah pada 15 Disember 1950. Penunjuk perasaan mula berkumpul di depan mahkamah untuk sama-sama nak bagi sokongan moral kepada keluarga angkat Natrah, dan juga sebab sentimen agama dan campur tangan British dalam hal ni. Berang sebab terlalu lama menunggu, sebilangan perusuh membaling batu terhadap polis dan menghalang lalu lintas dengan menggunakan kayu. Situasi bertambah buruk lagi bila orang ramai mula jadikan orang kulit putih yang ada di situ sebagai mangsa kemarahan mereka. Keadaan makin teruk selepas tu dan polis pun lepaskan tembakan. Rusuhan bersambung balik keesokan harinya dan hanya berakhir pada 13 Disember 1950.Berdasarkan laporan dari Suruhanjaya Siasatan dalam Rusuhan Singapura, terdapat 18 kematian, dan 173 cedera parah termasuk bangsa kulit putih, Eurasians, Melayu, Cina dan India. Sebanyak 119 kenderaan dimusnahkan, dan 72 kes kebakaran. Pihak pemerintah pula mengisytiharkan Darurat selama 7 hari selepas Rusuhan tersebut.

Lama selepas itu, beberapa tahun selepas Singapura berpisah dari Malaysia, terjadinya rusuhan 13 Mei 1969. Sebelum pilihanraya 1969, seorang pekerja UMNO telah dibunuh sebagai tanda amaran terhadap orang Melayu sebagai tanda amaran kepada orang Melayu sempena PRU 1969. Hasilnya, Perikatan menang tipis sahaja di dalam PRU tersebut. Kumpulan-kumpulan pembangkang yang berfahaman chauvinist ini pula melaunkan sentimen perkauman seperti Melayu Balik Kampung dan sebagainya. Di Kampung Baru, Dato Haron Idris meminta orang Melayu supaya bertenang. Namun, apabila orang Melayu yang ada pada ketika itu mendapat perkhabaran bahawa seorang Melayu telah ditetak di Setapak, mereka bangkit dan membela saudara sebangsa mereka tersebut. Mereka membakar kereta-kereta, memusnahkan kedai-kedai dan membunuh bangsa-bangsa tersebut. Seluruh negara kemudiannya diisytiharkan darurat dan parlimen digantung serta-merta.

49 tahun selepas itu, kerajaan mengumumkan untuk meratifikasikan ICERD dimana jika perkara tersebut dilaksanankan, maka hak istimewa orang Melayu akan terhapus. Di tambah pula dengan insiden berlakunya isu pemilikan kuil diantara penganut Hindu dan pihak pemaju One City. Disebabkan tindakan oleh kerajaan tersebut, seluruh Melayu berhimpun bagi menentang peratifikasian ini di Dataran Merdeka. Dianggarkan sejuta orang Melayu dari seluruh pelusuk negeri turun sebagai tanda bahawa jangan main-main sama orang Melayu.

Berbalik kepada isu kuil, ketika suasana tegang itu berlaku, seorang ahli bomba yang ditugaskan untuk memadamkan kebakaran di situ tiba di sana. Malangnya, beliau telah ditarik keluar oleh pihak pihak pelampau ini dan membelasah beliau sehingga cedera parah. Pada 18/12, ahli bomba tersebut menghembuskan nafasnya yang terakhir. Hal ini sekali lagi menimbulkan kemarahan orang Melayu, disebabkan isu kuil, satu nyawa yang tidak bersalah sudah menjadi korban. Para pelakunya masih senang lenang duduk di atas kerusi empuk.

Buat bangsaku, marilah kita bersatu hati membela bangsa kita ini, kematian beliau harus kita bela. Tuntutlah ia dengan keadilan dan janganlah pula melampaui batas, sesungguhnya, Allah benci akan mereka yang melampaui batas. Buat keluarga Muhammad Adib, kami mengucapkan ucapan takziah. Kami warga Patriots amat berdukacita dengan kejadian yang menimpa dan kami pasti akan menuntut bela atas kehilangan beliau. Sebagaimana kata-kata Almarhum Dr Burhanuddin Al Helmy

Di atas robohan Kota Melaka
Kita dirikan jiwa merdeka
Bersatu padulah segenap baka
Membela hak keadilan pusaka!


Kaum Vietnam: ‘China’ Kecil Di Asia Tenggara

Pada 30,000 tahun lalu, ketika itu Zaman Paleolitik, tanah Vietnam serta seluruh Asia Tenggara dihuni oleh kumpulan besar orang Australo-Melanesian, di mana orang Negrito (salah satu orang asal semenanjung Tanah Melayu) adalah etnik yang termasuk dalam kumpulan besar ini. Kemudian pertambahan imigran seterusnya ke Asia Tenggara memaksa orang  Australo-Melanesian ini menduduki kawasan tanah tinggi dari pinggir pantai. Berpuluh ribu tahun kemudian, tanah ini diduduki oleh orang asal di tanah tinggi Asia Tenggara dan Indochina yang berpecah mengikut perbezaan bahasa seperti kaum Austroasiatic Mon-Khmer, orang laut Austronesia, Kra-Dai, dan Hmong-Mien dari selatan China.

5,500 tahun lalu, orang laut Austronesia adalah kumpulan pertama membina penempatan di sekitar pantai Asia Tenggara, diikuti dengan migrasi orang Mon-Khmer melalui jalan darat dari Burma dan timur laut India pada 5,000 tahun lalu. Orang Kra-Dai dan Hmong Mien adalah imigran seterusnya yang menjadi orang asal berkurun lamanya.

Pada 2,000 SM, lahir kebudayaan Phùng Nguyên yang wujud pada Zaman Logan Vietnam. Mereka memperkenalkan sistem pertanian dari China ke kawasan Red River kemudian disebar ke Indochina. Sekitar 1,000 SM ke 200 M, kebudayaan Sa Huỳnh lahir di kawasan selatan dan tengah Vietnam melalui penemuan artifak besi dan aksesori yang dibuat dengan kaca dan batu-batuan unik seperti agate, carnelian, kristal, amethyst, dan nephrite. Orang Sa Huỳnh yang mengamalkan aktiviti perdagangan yang meluas berkemungkinan adalah orang pendahulu sebelum aktiviti mereka diteruskan oleh orang Champa.

Orang Champa yang menetap di pantai selatan dan tengah Vietnam di sekitar abad ke-2 Masihi berasal dari orang laut Austronesia.  Manakala kawasan delta Mekong dan sekitarnya di kawasan paling selatan Vietnam diduduki oleh orang Khmer yang membina kerajaan Funan, Chenla, dan seterusnya empayar Khmer.

FASA KUNO/VIETNAM PURBA (2879 – 111 SM)

Menurut kisah lagenda yang ditemui dalam buku dari abad ke-14 Masihi iaitu Lĩnh nam chích quái, ketua puak bernama Lộc Tục atau Hùng Vương I (2919 – 2794 BC) menggelar dirinya sebagai Kinh Dương Vương (Raja Dương Vương) dan mengasas negeri Xích Qủy yang bertempat di utara Vietnam pada 2879 SM. Penubuhan negeri ini menyatukan seluruh kaum di tanah Vietnam, seterusnya memulakan dinasti Hồng Bàng. Hùng Vương I menjadi raja kepada kesatuan puak yang kemudian menggelar mereka sebagai orang Vietnam atau orang Kinh.

Pada 2793 SM, putera Hùng Vương I iaitu Hùng Hiền Vương atau Lạc Long Quân yang bermaksud ‘Dragon Lord of Lạc’ menjadi raja seterusnya dengan gelaran Hùng Vương II. Kemudian 18 orang raja lagi memerintah dengan gelaran Raja Hùng dan menukar nama negeri Xích Qủy kepada kerajaan Văn Lang. Ketika dinasti Hồng Bàng berlaku, ia seiring dengan Zaman Besi Awal di Asia Tenggara kerana penghasilan senjata dan peralatan logam dalam kuantiti yang banyak, ditemui dari kawasan ekskavasi Phùng Nguyên. Ini menunjukkan orang Vietnam dalam dinasti tersebut pakar dalam pertukangan besi dan gangsa terutamanya teknik peleburan dan pengukiran.

Walaupun dinasti Hồng Bàng adalah dinasti pertama menubuhkan kerajaan Vietnam Purba, namun sejarah dinasti ini bercampur-baur dengan fakta dan mitos jika diteliti dari sumber prasejarah dan sejarah awal Vietnam. Contohnya adalah kisah lagenda Thánh Gióng, seorang pemuda yang membawa kemenangan Văn Lang dengan menumbangkan penceroboh China, dan membawa kerajaan itu ke syurga. Dikatakan wira ini memakai perisai besi, menunggang kuda berperisai dan memegang pedang besi. Kisah ini secara tidak langsung menunjukkan orang Vietnam Purba amat mahir menukang senjata besi.

Tambahan lagi, Legend of the Magic Crossbow ada mengisahkan tentang senjata yang boleh menembak dengan anak panag berterusan. Kisah lagenda ini juga secara tidak langsung memperlihatkan orang Vietnam mahir dalam penggunaan senjata panah. Terdapat sekitar 1,000 buah perkampungan yang mengusahakan kraftangan tradisi di delta Red River dan Hanoi. Dinasti terawal orang Vietnam ini juga telah melahirkan masyarakat yang mengusahakan pembinaan kuil dan rancak mengadakan upacara penyembahan dan festival kebudayaan berabad-abad lamanya.

Pada abad ke-3 SM, puak baru dari selatan China iaitu Âu Việt tiba di kerajaan Văn Lang kemudian bercampur dengan orang Vietnam di sana. Pada 258 SM, ketua puak Âu Việt iaitu Thục Phán bersama bala tenteranya berjaya menggulingkan raja Hùng dan dinastinya, kemudian menggelarkan dirinya sebagai An Dương Vương atau Raja An Dương . Kerajaan Văn Lang bertukar kepada nama  Âu Lạc, kerajaan kesatuan kaum Âu Việt dan Lac Việt iaitu kaum dari bekas kerajaan Văn Lang.

Tahun berikutnya, Thục Phán meluaskan jajahannya hingga ke barat negeri Guangdong dan selatan negeri Guangxi. Baginda juga membina ibu kota baru di kota Phong Khê. Tambahan lagi, baginda menambah lagi satu penempatan berkubu sejauh 10 batu dari utara kota Phong Khê, iaitu Cổ Loa. Kota itu diselubungi oleh dinding berkonkrit yang dikawal oleh tentera pemanah bagi tujuan pertahanan dan perlindungan dari anasir luar.

C. Dinasti Triệu

Pada tahun 207 SM, jeneral perang China iaitu Zhao Tuo atau Triệu Đà menubuhkan kerajaan persendirian gabungan negeri Guangdong dan Guangxi dan menamakan kerajaan itu sebagau Nanyue atau Nam Việt. Zhao Tuo melantik dirinya sebagai ‘Raja Nam Việt’, kemudian menubuhkan Dinasti Triệu yang berpusat di Guangdong. Pada 179 SM, Zhao Tuo dapat menggulingkan Raja An Dương dan kerajaan Âu Lạc menjadi milik dinasti Triệu.

Terdapat kontroversi dalam kalangan sejarahwan Vietnam kerana Vietnam dibawah pemerintahan dinasti Triệu adalah permulaan sejarah China mendominasi China kerana Zhao Tuo sendiri adalah bekas jeneral perang China. Ada sesetengah sejarahwan menyatakan budaya dinasti Triệu amat berbeza dengan budaya China. Dinasti ini juga membuktikan pemerintahan mereka tidak dipengaruhi oleh Empayar Han di China dengan perlantikan Zhao Tuo sendiri sebagai maharaja, setanding dengan maharaja Han.

FASA CHINA MENDOMINASI VIETNAM (111 SM – 938 M)

Pada 111 SM, Empayar dinasti Han menggulingkan kerajaan Nam Việt dan membahagikan tanah Vietnam kepada 3 negeri: Giao Chỉ (kawasan delta Red River), Cửu Chân dan Nhật Nam. Walaupun Vietnam diambil alih pemerintahannya kepada para gabenor dan pegawai atasan China, namun para bangsawan Vietnam masih berkhidmat untuk urusan pentadbiran dan hal ehwal kaum mereka.

Pada 40 M, pasangan adik-beradik perempuan Trưng (Trưng Sisters) melakukan pemberontakan bagi melawan Empayar Han dengan menggulingkan pemerintahan gabenor bernama Su Dung, sekaligus dapat merampas kembali 65 buah daerah dari tangan Han. Trưng Trắc, kakak dari adik beradik Trưng melantik dirinya menjadi Ratu Trưng Nữ manakala adiknya iaitu Trưng Nhị menjadi pegawai pentadbir kerajaan baru mereka.

3 tahun memerintah, Maharaja Guangwu dari Empayar Han menghantar jeneral terhandal, Ma Yuan dan tenteranya untuk mematahkan pemberontakan Vietnam. Setelah lama berperang, Ma Yuan berjaya menghentikan pemberontakan itu. Atas kekalahan para pemberontak Vietnam, adik-beradik Trưng membunuh diri dengan melemaskan diri di Sungai Hat Giang bagi mengelakkan mereka ditangkap tentera Han. Pengorbanan adik-beradik ini menjadikan mereka sebagai srikandi nasionalisme bagi wanita Vietnam.

Bagi mengelak sebarang pemberontakan Vietnam berlaku di masa akan datang, jeneral Ma Yuan bertindak menghapuskan segala tradisi dan budaya Vietnam dan memaksa orang Vietnam untuk mendalami budaya China. Maharaja China dari dinasti seterusnya berusaha menghapuskan kuasa para bangsawan Vietnam dengan menghantar mereka ke China untuk mempelajar politik dan budaya China.

Gabenor wilayah Wu iaitu Shi Xie dihantar oleh pentadbir Empayar Han ke tanah Vietnam pada 187 M untuk memerintah di sana dengan jawatan sebagai panglima perang selama 40 tahun. Pada tahun 225, pemberontakan sekali lagi bangkit dipimpin oleh srikandi bernama Triệu Thị Trinh yang terkenal dengan nama Lady Triệu. 23 tahun Lady Triệu berjuang, akhirnya pemberontakannya dihentikan oleh tentera China dan dia terjun ke sungai bagi mengelak dirinya ditangkap. Manakala di kawasan tengah tanah Vietnam, orang Melayu Cham berjaya memberontak melawan China dan seterusnya membina sebuah kerajaan yang kemudiannya menjadi kerajaan maritime berpengaruh di Asia Tenggara, iaitu Champa.

Pada tahun 554, China berhadapan lagi dengan pemberontakan oleh bekas pegawai daerah bernama Lý Bôn dan pewarisnya iaitu Triệu Quang Phục, kemudian berjaya menghalau tentera China. Lý Bôn menubuhkan dinasti baru iaitu Dinasti Lý Awal dan menamakan tanah yang ditakluknya sebagai Vạn Xuân yang bermaksud ‘musim bunga berkekalan’. Tahun 602 adalah tahun terakhir pemerintahan Dinasti Lý Awal kerana Dinasti Sui China telah berjaya menggulingkannya.

Sekian lama China memiliki Vietnam, pada tahun 905 puak Khúc bersama seorang pegawai daerah utara Vietnam, Dương Đình Nghệ berjaya menakluk keseluruhan Vietnam dan menjadikannya sebagai kerajaan autonomi dalam usaha memerdekakan Vietnam dari kekuasaan China. Tahun 938, kerajaan Han Selatan menghantar tenteranya untuk kempen menakluk Vietnam.  Ngô Quyền iaitu menantu Dương Đình Nghệ berjaya menumpaskan bala tentera Han Selatan dalam Perang Bạch Đằng. Dari kemenangan Ngô Quyền, berakhirnya hampir 1,000 tahun penguasaan China terhadap Vietnam dan beliau menubuhkan Dinasti Ngô dan melantik dirinya sebagai maharaja Vietnam, seterusnya bermulanya era kemerdekaan Vietnam.

FASA MONARKI ( 938 – 1858 M)

Dinasti Ngô , Đinh & Lê Awal

Era ini adalah era terpenting dalam sejarah Vietnam kerana ia mengenai penubuhan dinasti monarki berterusan seperti di era kuno tanpa penglibatan dari China. Bermula dari Dinasti Ngô, tempoh dinasti ini pendek saja kerana pada tahun 944, maharaja Ngô Quyền telah mangkat dan ini menyebabkan perang sivil berlaku iaitu ‘Anarchy of the 12 Warlords’, melibatkan konflik perebutan takhta oleh 12 orang panglima perang.

Perang ini berlangsung lama sehingga pada tahun 968, sebuah puak diketuai oleh Đinh Bộ Lĩnh berjaya mengalahkan kesemua panglima perang dan berjaya menyatukan Vietnam. Dia kemudian menubuhkan Dinasti Đinh dan melantik dirinya sebagai Đinh Tiên Hoàng yang bermaksud ‘ Maharaja Agung Đinh’. Baginda juga menamakan Vietnam sebagai Đại Cồ Việt, bermaksud ‘Tanah Besar Viet’. Baginda melaksanakan kod perintah yang ketat bagi mengelak kekacauan ambila takhta tidak berlaku lagi di masa akan datang.

11 tahun memerintah, Đinh Tiên Hoàng dan pewaris puteranya telah dibunuh, meinggalkan putera bongsu Đinh Toàn yang berusia 6 tahun sebagai pewaris tunggal dinasti ayahandanya. Apabila peristiwa ini diketahui oleh maharaja Dinasti Song dari China, baginda menghantar bala tentera menawan Vietnam. Risau akan kemaraan tentera Song, komander perang iaitu Lê Hoàn lekas mengambil takhta dan menubuhkan dinasti baru bernama Lê Awal. Kemudian baginda bersama tentera Vietnam berjaya menyekat kemaraan tentera Song dengan pembunuhan komandernya.

Tahun 981, Vietnam bebas dari ancaman Song dan pemerintahan Dinasti Lê Awal bermula. Sepanjang pemerintahan Maharaja Lê, baginda adalah maharaja pertama yang melakukan kempen menakluk kerajaan Champa. Tahun 1005, Maharaja Lê telah mangkat dan berlaku lagi perebutan takhta dalam kalangan anak lelakinya. Perebutan ini dimenangi oleh putera Lê Long Đĩnh. Pemerintahan maharaja Lê Long Đĩnh ini amat tirani dengan menyeksa para banduan sebagai hiburannya dan baginda sentiasa berseronok dengan kegiatan seks sumbangnya. Walaupun tirani, pemerintahannya hanya 4 tahun saja kerana mengidap penyakit yang membawa maut. Maharaja Lê Long Đĩnh mangkat pada tahun 1009 dalam usia 24 tahun.

Dinasti Lý

Selepas kemangkatan Maharaja Lê Long Đĩnh, komander pengawal istana bernama Lý Công Uẩn dilantik melalui undian majoriti dari kerabat diraja. Perlantikan melalui undian adalah yang pertama dalam sejarah Vietnam. Kelebihan Lý Công Uẩn dari kerabat yang lain adalah mempunyai kekuatan tentera yang patuh kepadanya dan mampu memakmurkan Vietnam di masa akan datang, Maka, Lý Công Uẩn menjadi Maharaja dengan menubuhkan Dinasti Lý.

Dalam Dinasti Lý, Maharaja Lý memindahkan ibu kota dari Hoa Lư ke Hanoi dan menamakan ibu kotanya sebagai  Thăng Long yang bermaksud ‘Kebangkitan Naga’. Baginda kemudian melepaskan kuasa ketenteraan dan fokus kepada ekonomi kerajaan untuk kelangsungan ekonomi Vietnam. Maharaja ketiga iaitu Lý Thánh Tông menamakan kerajaan ini sebagai Đại Việt (Great Viet). Maharaja seterusnya membuat perubahan besar untuk kemakmuran kerajaan: membina sistem dike untuk perlindungan sawah padi dari banjir, menubuhkan sistem pengurusan pejara yang lebih kemanusiaan, menubuhkan Temple of Literature (Quốc Tử Giám) iaitu university Vietnam pertama yang melatih rakyat mendapat jawatan penting dalam kerajaan melalui peperiksaan awam yang berlangsung setiap 3 tahun.

Dinasti Lý juga menubuhkan sistem cukai yang diurus oleh pegawai wanita. Pengurusan cukai oleh wanita memperlihatkan wanita mempunyai peranan penting dalam dinasti ini. Agama utama dinasti ini adalah Buddhisme namun kerajaan masih mengekalkan kepelbagaian agama yang dianut rakyat selain Buddhisme: Confucianisme dan Toisme.

Manakala dalam ketenteraan, Đại Việt sentiasa berhadapan dengan dua kuasa jiran: Dinasti Song China dan kerajaan Champa. Đại Việt hanya merisaukan Song kerana kekerapan invasi Song terhadap Đại Việt. Walau bagaimanapun, Đại Việt mematahkan beberapa kali invasi sehingga kedua-dua kuasa bersepakat untuk gencatan senjata. Di selatan Đại Việt pula, kempen invasi berterusan menetang kerajan Champa. Champa pula dengan kerjasama Empayar Khmer kadang berjaya menjarah selatan Đại Việt namun Đại Việt sekali lagi dapat menendang keluar penaklukan kedua-dua kuasa ini.

Di akhir Dinasti Lý, menteri kerajaan yang berpengaruh iaitu Trần Thủ Độ mendesak maharaja terakhir iaitu Lý Huệ Tông menjadi sami Buddha dan Lý Chiêu Hoàng, anak perempuan Huệ Tông menjadi ratu. Kemudian Trần Thủ Độ mengadakan perkahwinan antara ratu kerajaan dengan anak buahnya, Trần Cảnh dan secara automatic takhta diserahkan kepada Trần Cảnh. Maka bermulanya dinasti baru di bawah telunjuk menteri berpengaruh itu, iaitu Dinasti Trần.

Dinasti Trần

Pada permulaan Dinasti Trần, Trần Thủ Độ menghapuskan mana-mana keturunan diraja Lý bagi memastikan tiada pemberontakan berlaku. Maka para kerabat terdahulu lari ke Korea. Selepas penghapusan, Dinasti Trần memerintah seperti mana apa yang Dinasti Lý lakukan: memajukan Đại Việt. Antara projeknya adalah menubuhkan sistem pengurusan populasi rakyat, pengumpulan sumber sejarah Đại Việt, dan memartabatkan skrip Nôm, sistem tulisan dalam bahasa Vietnam. Dinasti Trần juga menubuhkan sistem melatih maharaja baru: apabila putera maharaja masuk ke umur 18 tahun, maharaja akan turun takhta dan menyerahkan kepada puteranya, serta menjadi mentor kepada maharaja baru tersebut.

Ketika Dinasti Trần berlangsung, China berada dalam kekuasaan kaum Mongol dan menubuhkan Dinasti Yuan. Ketika pemerintahan Kublai Khan, mereka mengadakan kempen penaklukan terhadap Vietnam atau Annam. Kekuatan tentera Mongol amat besar dengan jumlah sekitar 300,000 hingga 500,000 orang. Sudah tentu mereka mudah menakluk Vietnam namun tentera Trần bijak mengatasi lawannya. Tentera Trần mengosongkan kota yang biasa tentera Mongol jadikan sebagai medan perang dan memaksa musuh berlawan di kawasan paya dan sungai. Akibat dari peperangan ini, tentera Mongol sengsara dihinggap penyakit tropika dan dijarah teruk oleh tentera  Trần. Tahun 1288, tentera Trần berjaya menghalau tentera Mongol dalam Perang Bạch Đằng.

Selain Mongol, kerajaan Champa juga adalah musuh tradisi yang harus Dinasti Trần hadapi. Pada tahun 1312, Champa menjadi jajahan ufti Vietnam namun 10 tahun kemudian, raja Chế Bồng Nga (Po Binasuor atau Che Bonguar) memerdekakan Champa dari Vietnam melalui pemberontakan dan membunuh raja Trần Duệ Tông, seterusnya membedil ibu kota Vietnam iaitu Thăng Long pada 1377 dan 1383. Walau bagaimanapun, Vietnam berjaya menakluk dua jajahan Champa di sekitar kota Huế melalui perkahwinan antara puteri Trần dan raja Champa.

Dinasti Hồ

Akibat peperangan dengan dua kuasa luar, Dinasti Trần masuk dalam fasa keruntuhan. Tahun 1400, Dinasti Trần digulingkan oleh salah satu pegawai diraja bernama Hồ Quý Ly dan menubuhkan dinasti baru iaitu Dinasti Hồ. Dalam dinasti baru ini, raja Hồ pertama melakukan perubahan drastic dengan menukar nama kerajaan Đại Việt kepada Đại Ngu dan memindahkan ibu kota ke Tây Đô. Ibu kota asal iaitu Thăng Long bertukar nama menjadi Đông Đô. Pemerintahan Dinasti Hồ singkat saja iaitu 7 tahun dan diakhiri dengan takta milik puteranya iaitu Hồ Hán Thương pada 1401, raja Hồ pertama banyak mereformasikan kerajaannya dengan perkenalan subjek matematik dalam peperiksaan awam, membuka perdebatan tentang ajaran Confucianism, penggunaan wang kertas menggantikan syiling, membuka projek pembinaan kapal perang dan meriam, dan remormasikan pengurusan jajahan.

Pada 1407, Dinasti Ming di China muncul menakluk Đại Ngu bagi membantu kerabat diraja Trần kembalikan takhtanya. Namun, tiada siapa pewaris yang layak meneruskan Dinasti Trần, jadi Vietnam diserap masuk menjadi salah satu negeri Ming. Pada 1418, seorang petani kaya bernama Lê Lợi memulakan kebangkitan rakyat Lam Sơn (negeri kediamannya) menentang tentera Ming. Dari kebangkitan itu, para pemberontak berjaya mara ke utara dan membedil Hanoi yang dijajah oleh Ming. Ibu kota Ming menghantar bantuan ketenteraan namun Lê Lợi bijak membatalkan bantuan tersebut dengan perang gerila sehingga membunuh komander Ming bernama Liu Shan. Atas kekalahan teruk Ming di Hanoi, tenteranya menyerah kalah. Tahun 1428, Lê Lợi diangkat menjadi raja baru menubuhkan Dinasti Hậu Lê. Lê Lợi menamakan kembali kerajaan Đại Ngu kepada Đại Việt dan memindahkan kembali ibu kota ke Thăng Long.

Dinasti Hậu Lê

Tindakan pertama raja Lê Lợi dalam pemerintahan pasca-jajahan Ming adalah memperbaiki ekonomi kerajaan yang sekian lama runtuh. Pada masa yang sama, Dinasti Hậu Lê adalah yang pertama menjadikan ajaran Confucianisme sebagai agama utama berbanding dinasti lepas yang berpegang kepada Buddhisme. Bukti bahawa dinasti ini mengamalkan ajaran Confucius adalah perlaksanaan kod Hồng Đức. Kod ini menetapkan peraturan yang progresif seperti hak wanita.

Manakala seni bina dan kesusasteraan dinasti Hậu Lê banyak dipengaruhi oleh budaya China. Dinasti ini9 juga memulakan projek pemetaan dan membukukan sejarah Đại Việt. Raja kelima iaitu Lê Thánh Tông memakmurkan Đại Việt terutamanya bidang perubatan dengan membuka hospital dan farmasi di kawasan pedalaman yang berisiko dihidap penyakit.

Walaupun Đại Việt berada dalam zaman kemakmuran, lambakan populasi mengakibatkan kekurangan tanah dan ini memaksa Dinasti Hậu Lê melakukan kempen penaklukan di selatan Đại Việt. Tahun 1471, tentera Lê yang diketuai oleh raja Lê Thánh Tông menyerang Champa dan merampas ibu kota Vijaya. Serangan ini sekaligus meruntuhkan kegemilangan kerajaan Champa walaupun ada sesetengah wilayah naungan Champa masih bertahan beberapa kurun kemudian. Dengan gulingnya Champa, masyarakat Champa bertebaran ke Asia Tenggara manakala kolonialisasi orang Việt ditubuhkan atas tanah bekas Champa yang kini tanah itu adalah Vietnam Tengah. Ada sesetengah kaum Champa kekal di tanah mereka sendiri sehingga menjadi masyarakat Vietnam kini.

Tentera Lê juga menakluk kawasan Sungai Mekong dimana ia tidak lagi menjadi milik kerajaan Khmer yang melalui fasa keruntuhan. Masuk tahun 1479, Đại Việt berperang dengan kerajaan Laos dalam Pertempuran Vietnamese-Lao dan berakhir dengan penaklukan ibu kota Laos, Luang Prabang. Kempen penaklukan berakhir di Sungai Irrawaddy, Burma dan kempen inilah menjadikan Đại Việt yang pertama mewujudkan ‘Empayar Pertama Asia Tenggara’ serta empayar paling berpengaruh di Asia.

Dinasti Mạc

Walapun Dinasti Lê mewujudkan empayar pertama mereka di Asia Tenggara, dinasti ini digulingkan oleh jeneral perang Mạc Đăng Dung pada 1527 melalui pembunuhan maharaja Lê, seterusnya mengisytiharkan diri sebagai maharaja dinasti baru iaitu Dinasti Mạc. Tindakan jeneral itu telah mengundang kemarahan rakyat yang setia dengan Dinasti Lê terutamanya bekas pegawai diraja Lê iaitu Nguyễn Kim. Kemudian Nguyễn Kim melakukan pemberontakan untuk merampas balik takhta maharaja mereka.

Jadi berlaku perang sivil antara kerajaan utara Dinasti Mạc dan kerajaan selatan naungan Dinasti Lê. Perang ini berakhir pada pada 1592 di mana tentera Lê berjaya menakluk Hanoi dan menghukum mati maharaja Mạc Mậu Hợp. Kerabat diraja Mạc yang terselamat melarikan diri ke utara pergunungan, negeri Cao Bằng dan sempat memerintah sehingga 1677 di mana tentera Lê menakluk benteng terakhir Mạc. Setelah berjaya menggulingkan Dinasti Mạc, para bangsawan Trịnh menjadi pemilik tanah bekas Dinasti Mạc.

Tanah Tuan Trịnh dan Nguyễn

Tahun 1600, anak lelaki Nguyễn Kim yang memerintah negeri Vietnam paling selatan (Annam), Nguyễn Hoàng melantik dirinya sebagai Vương yang bermaksud ‘Tuan’ dan menghentikan pembayaran cukai dan bantuan ketenteraan kepada para bangsawan Trịnh kerana tidak mengiktiraf pemilikan Trịnh. Malah dia menubuhkan ibu kota baharu iaitu Phú Xuân (kini dipanggil sebagai Huế). Setelah 55 tahun memerintah, Nguyễn Kim telah mangkat dan pemerintahan diambil alih oleh anak lelaki keenam, Nguyễn Phúc Nguyên juga berpendirian sama dengan bapanya namun masih bersekutu dengan raja Lê.

Pemerintah Utara Viet, Trịnh Tùng juga telah mangkat dan pemerintahan diambil alih oleh anak lelakinya Trịnh Tráng pada 1623. Tindakan pertama Tráng sebagai pemerintah adalah mengarahkan Nguyễn Phúc Nguyên melucutkan kekuasaannya terhadap Annam namun Nguyễn mengendahkan arahan tersebut. Tahun 1627, Tráng menghantar 150,000 orang askar menggulingkan Nguyễn namun gagal kerana kekuatan dua lapis benteng batu yang menyekat kemaraan tentera Tráng dan meminjam teknologi senjata Portugis. Dari sini berlakunya Pertempuran Trinh-Nguyễn selama 45 tahun dan para pedagang Eropah turut serta dalam perang ini untuk menguntungkan bisnes dagangan mereka: Pedagang Belanda memihak Trinh, pedagang Portugis memihak Nguyễn.

Tahun 1672, berlaku genjatan senjata kerana kedua-dua pihak melihat peperangan ini tiada kesudahan, kemudian tanah Viet terbahagi kepada dua tanah pemilikan. Trinh di utara dan Nguyễn di selatan.

Dinasti Tây Sơn

Pada 1771, pemberontakan yang dinamakan sebagai Revolusi Tây Sơn berlaku di kota Quy Nhơn yang diketuai oleh tiga adik-beradik Nguyễn: Nguyễn Nhạc, Nguyễn Lữ, and Nguyễn Huệ. 5 tahun kemudian pemberontak Tây Sơn merampas kesemua tanah Nguyễn dan membunuh hampir kesemua kerabat diraja. Nguyễn Phúc Ánh (dikenali dengan panggilan Nguyễn Ánh) , putera keturunan Tuan Nguyễn yang terselamat melarikan diri ke Siam dan meminta bantuan ketenteraan dari raja Siam. Nguyễn Ánh kembali dengan membawa 50,000 orang tentera Siam untuk merampas kuasa kembali namun gagal atas kekalahan dalam Pertempuran Rạch Gầm–Xoài Mút. Sekali lagi putera ini melarikan diri ke Selatan Vietnam setelah hampir dibunuh oleh pemberontak.

Tentera pemberontak Tây Sơn pimpinan Nguyễn Huệ marah ke Utara Vietnam pada 1786 melawan salah satu bangsawan Trinh iaitu Trinh Khải. Tentera Trinh pimpinan Trinh Khải gagal menghalang kemaraan Tây Sơn kemudian beliau membunuh diri. Hanya 2 bulan saja Tây Sơn berjaya menakluk ibu kota tanah naungan Trinh sehingga maharaja Lê terakhir iaitu Lê Chiêu Thống melarikan diri ke China Dinasti Ming dan meminta bantuan ketenteraan mereka. Maharaja Ming memberikan 200,000 orang tentera kepada Lê Chiêu Thống untuk merampas kembali takhta Viet tapi tentera China Ming juga tidak mampu mengalahkan tentera Tây Sơn yang hanya 100,000 orang tentera selamka 7 hari berperang.

Dikatakan Nguyễn Huệmerancang untuk menakluk empayar China masih kesashihannya masih kabur lagi. Tamat peperangan menentang Trinh, Nguyễn Huệ melantik dirinya sebagai Maharaja Quang Trung dan tertubuhlah dinasti  Tây Sơn. Sepanjang pemerintahan maharaja Quang Trung, tanah Viet berpecah kepada 3 jajahan politik: ketua Nguyễn Nhạc memerintah Tengah Viet, maharaja memerintah Utara Viet, dan Nguyễn Ánh yang melarikan diri memerintah Selatan Viet.

Tempoh pemerintahan Dinasti Tây Sơn hanya pendek saja kerana kemangkatan Maharaja Quang Trung  pada usia 40 tahun menjadi penyebab kepada berlaku perang sivil. Perang sivil berlaku sesama penyokong setia Nguyễn Huệ. Nguyễn Ánh mengambil kesempatan atas perang sivil ini dengan menakluk kubu Qui Nhơn, kubu terkuat dinasti Tây Sơn. Tahun 1801, Nguyễn Ánh menakluk ibu kota Phú Xuân dan tahun seterusnya Nguyễn Ánh menghukum mati para pegawai dan jeneral perang yang setia dengan Nguyễn Huệ. Nguyễn Ánh melantik dirinya sebagai Maharaja Gia Long. Dari sini tertubuhlah dinasti Veitnam terakhir iaitu Dinasti Nguyễn.

Dinasti Nguyễn

Penubuhan dinasti Nguyễnpada 1802 ini bermaksud terhentinya perang saudara dengan menyatukan seluruh tanah Viet. Dinasti ini kemudian merevolusikan sistem pentadbiran dengan melantik orang Eropah untuk mengambil jawatan diraja sebagai penasihat. Dalam dinasti ini, para pedagang Eropah seperti Protugis dan Perancis mudah membina koloni di tanah Viet dan maharaja Nguyễn membenarkan agama Kristian Katolik diamalkan sesama mereka. Melalui bantuan para koloni, dinasti Nguyễn dapat membina jalan raya, sistem perparitan, menubuhkan sistem perubatan, dan membantu dinasti menghalang sebarang pencerobohan dari kerajaan jiran seperti Laos dan Kemboja.

Maharaja Gia Long berpendapat tindakan ini adalah perlu untuk memajukan kerajaannya dengan bertoleransi dengan pedagang Eropah yang mempunyai sumber dan teknologi yang maharaja ini perlukan tetapi tidak bagi pewaris takhta seterusnya.

Para maharaja selepas Gia Long bersifat konservatif, pengamal ajaran Konfusius yang kuat, dan menolak sebarang kemajuan dari dunia Barat. Maharaja Minh Mang (1820-1841), Thiệu Trị (1841-1847), dan Tự Đức (1847-1883) menekan pihak koloni terutamanya pengamal Kristian Katolik dengan sekatan sebaran ajaran, menghasut rakyat dengan melabel orang Barat sebagai ancaman, dan memaksa pengamalan dasar pintu tertutup sehingga menyusahkan para koloni untuk berdagang sehingga berlaku rusuhan.

Salah satu rusuhan penting adalah Revolusi Lê Văn Khôi di mana missionary Perancis iaitu Fr. Joseph Marchand, mendesak pengamal Kristian Katolik untuk memberontak dan menempatkan maharaja beragama Katolik dalam pentadbiran dinasti Nguyễn. Dari rusuhan ini, pengamal Kristian Katolik diancam lagi teruk dari rakyat Viet dan aktiviti perdagangan Barat dan Viet semakin perlahan. Rusuhan demi rusahan semakin rancak dalam konflik antara Viet dengan para koloni ini memberi peluang kepada Perancis untuk menyerang Vietnam.

Masa pemerintaha raja Perancis iaitu Napoleon III, kapal perang milik kapten armada Perancis iaitu Rigault de Genouily menyerang pelabuhan Đà Nẵng pada 1858 namun gagal memijakkan kaki di Vietnam kerana kebanyakkan anggota tenteranya diserang penyakit tropika. De Genouily kemudian berlayar ke selatan dan menakluk kota Gia Định (Ho Chi Minh) yang tidak dikawal ketat. Dari 1859 hingga 1867, tentera Perancis berjaya menguasai seluruh 6 buah negeri di Sungai Mekong dan menubuhkan koloni mereka bernama Cochinchina.

Beberapa tahun kemudian, tentera Perancis mendarat di Utara Vietnam, tepatnya di Tonkin dan menakluk Hanoi sebanyak dua kali pada 1873 dan 1882. Tentera Perancis bertahan di Tonkin walaupun dua orang pegawai komander mereka diserang hendap dan dibunuh oleh lanun Black Flag Army yang diupah oleh pegawai mandarin Vietnam. Selepas Perang Tonkin (1883 – 1886), seluruh Vietnam menjadi milik Perancis dan menubuhkan kerajaan baru bernama Indochina Perancis pada Oktober 1887. Kerajaan ini terbahagi kepada tiga negeri: Tonkin yang ditadbir oleh gabenor Perancis, Annam yang menjadi status autonomi yang diperintah oleh kerabat diraja Nguyễn, dan Cochinchina yang tetap sebagai koloni. Dengan penubuhan Indochina Perancis ini, terpupuslah pemerintahan dinasti di Vietnam.

RUJUKAN:

Forbes, Andrew, and Henley, David: Vietnam Past and Present: The North (History of Hanoi and Tonkin). Chiang Mai. Cognoscenti Books

Kiernan, Ben (2017). Viet Nam: A History from Earliest Times to the Present. Oxford University Press

Nguyễn, Khắc Viện. 1999. Vietnam – A Long History. Hanoi, Thế Giới Publishers.

Taylor, Keith (1983). The birth of Vietnam. Berkeley: University of California Press.

Tuong Vu. 2016. State formation on Chinas southern frontier: Vietnam as a shadow empire and hegemon, HumaNetten 37


Kenapa Burung Di Pulau Marion Cedera Teruk Macam Ni?

Gambar burung-burung yang dilihat
mengalami kecederaan dengan sangat teruk ini, bukanlah disebabkan ia telah
dipukul oleh manusia, atau pergaduhan yang telah terjadi sesama jenis nya
sendiri demi untuk mendapatkan hak untuk mengawan.

Punca sebenar kepada kecederaan
burung-burung ini lebih ‘angker’ lagi, yakni haiwan tidak berdaya ini telah
digigit serta dimakan hidup-hidup oleh tikus.

Selepas rakaman dari kamera inframerah
mendedahkan bahawa ia adalah tikus yang bertanggungjawab ke atas serangan
keatas populasi burung-burung tersebut, ahli biologi segera menyiasat untuk
mengenal pasti punca tentang mengapa burung ini diserang.

Spesies burung yang diserang oleh tikus
ini adalah dari spesies-spesies terancam seperti berikut:

– Grey-Headed Albatross

– Sooty Albatross

– Wandering Albatross

– Grey Chinned Petrels

– White Chinned Petrels

Tikus rumah dari spesies Mus musculus,
telah diperkenalkan ke Pulau Marion oleh kumpulan pemburu anjing laut, sejak
lebih daripada 200 tahun dahulu.

Walau bagaimanapun, anehnya serangan ke
atas populasi burung ini hanya dikesan seawal tahun 2003, dan serangan ini
semakin meningkat saban tahun.

Mengapa tikus mula menyerang burung?

1. Sumber Makanan

Berdasarkan kajian, saintis mendapati
bahawa perubahan kepada iklim menyebabkan musim sejuk di Pulau Marion menjadi
semakin panas. Ini bermaksud, musim sejuk yang sepatutnya membunuh dan mengawal
populasi tikus, hanya membunuh sebahagian kecil daripada populasi tikus sahaja.

Kesan daripada peningkatan jumlah ini
juga, telah menyebabkan sumber makanan tikus di Pulau Marion contohnya seperti
benih, rama-rama dan kumbang turut berkurangan dan tidak dapat menampung
keperluan populasi tikus yang semakin meningkat.

Justeru itu, dengan sumber makanan tikus
di Pulau Marion semakin berkurangan, populasi tikus terpaksa beradaptasi dengan
situasi dan perlu mencari sumber makanan yang baru. Akan tetapi, walaupun
dengan pelbagai jenis mangsa lain di pulau tersebut, burung-burung terancam
dari spesies Albatros dan Petrel ini dilihat sebagai mangsa atau sasaran yang
mudah.

2. Hubungan langsung tikus & burung.

Seterusnya, faktor lain yang menyumbang
kepada serangan ke atas populasi burung, ialah berlakunya hubungan langsung di
antara tikus dan burung.

Apa maksudnya?

Begini..

Seperti yang telah dinyatakan di atas,
tikus-tikus ini tidak dapat bertahan dengan musim sejuk di Pulau Marion. Oleh
itu, untuk tikus ini melindungi dirinya daripada iklim sejuk yang membunuh, ia
menggali lubang atau sarang kediamannya berhampiran atau di bawah sarang burung
Albatros.

Ini kerana, suhu tanah yang berhampiran
atau di bawah sarang burung itu sedikit panas, berbanding suhu tanah di kawasan
terbuka. Perkara ini disebabkan oleh sarang Albatros yang terdiri daripada
ranting dan rumput itu, secara tidak langsung menjadi penebat suhu sejuk yang
efisien.

Manakala bagi sarang burung Petrel yang
sememangnya berada di bawah tanah pula, tikus bertindak lebih ‘agresif’ dengan
menjadi ‘rakan serumah’ yang tidak diundang dan mula hidup bersama-sama di
dalam sarang tersebut, tanpa mempedulikan ‘tuan rumah’ atau si burung sekiranya
ia masih berada di dalam sarang ataupun tidak.

Sehubungan itu, dengan tikus tersebut
yang menetap berhampiran atau di dalam sarang burung itu sendiri, memberikan tikus
akses mudah kepada anak burung, meningkatkan peluangnya untuk menggigit dan
menyerang.

Bagi anak burung Albatros, ia akan
dijaga rapi oleh kedua ibu bapanya untuk 2 bulan pertama setelah ia menetas,
dan selepas itu ia akan terdedah kepada bahaya. Kerana untuk 7 bulan akan
datang, kedua-dua ibu bapanya terbang jauh bagi mencari makanan iaitu ikan di
laut.

Kedua ibu bapa burung Albatros ini cuma
akan pulang ke sarangnya kira-kira untuk seminggu sekali sahaja, itupun selama
satu jam bagi memberi makan kepada anak-anaknya. Dengan ini, anak-anak burung
Albatros tidak berada dibawah pengawasan ibu bapanya dan terdedah kepada
serangan tikus.

Tahun 2015 menyaksikan, serangan demi
serangan tikus ke atas populasi burung ini telah menyebabkan kematian kepada
lebih 10% anak burung. Sudah tentu, jumlah kematian menunjukkan peningkatan
saban tahun.

Mungkin soalan ini bermain di fikiran
anda;

“Mengapa burung-burung ini tidak melindungi diri dan anaknya sendiri dengan mematuk atau memakan tikus-tikus tersebut?”

Jawapan langsung kepada persoalan ini
ialah, tiadanya naluri semulajadi yang membuatkan burung-burung ini untuk
bertindak agresif bagi melindungi zuriatnya. Dalam erti kata lain, malangnya
burung ini melihat tikus sebagai hidupan atau sesuatu yang tidak memberi
ancaman kepadanya.

Anda perlu tahu bahawa untuk mana-mana
spesies itu beradaptasi dengan situasi atau mengenali sesuatu ancaman itu, ia
perlu berhadapan dengannya sejak dari awal lagi. Justeru itu, serangan tikus
yang bermula dari tahun 2003 ini, boleh dikatakan masih belum cukup untuk
burung ini mengubah perilakunya dan menganggap tikus sebagai musuh.

Selain itu, burung-burung ini sama ada
burung Albatros ataupun Petrel, ia hanya memakan ikan di laut atau dalam bahasa
mudahnya, ia bukanlah pemangsa semulajadi kepada tikus.

Apakah langkah penyelesaian kepada
permasalahan ini?

Secara kebetulan, ketika aku sedang
menulis artikel ni, aku dikejutkan dengan sebuah berita dari Australia. Iaitu
pihak berkenaan di sana sedang merangka sebuah perancangan untuk menghapuskan
populasi kucing liar dengan menggunakan sosej beracun.

Dilaporkan bahawa, kucing-kucing liar
ini bertanggungjawab membunuh haiwan lain seperti burung dan biawak kecil
dengan jumlah yang sangat besar, seterusnya mengancam populasi hidupan dan
mengganggu kestabilan ekosistem.

Dan yang menariknya adalah, Pulau Marion
turut mempunyai kisah yang sama. Kerana pulau ini pernah menghadapi masalah
mirip seperti di Australia. Ia berpunca daripada kucing yang diperkenalkan di
pulau tersebut sebagai satu penyelesaian untuk membasmi populasi tikus.

Tidak lama kemudian, populasi kucing
liar ini membiak secara tidak terkawal. Pada mulanya satu jalan penyelesaian
yang baik, kini menjadi mimpi buruk oleh kerana kucing liar telah mula
menyerang populasi burung. Dalam usaha untuk mencari makanan, kucing liar ini
telah memburu dan membunuh burung-burung laut terancam yang menjadikan Pulau
Marion sebagai habitatnya.

Dilaporkan bahawa, sejumlah 400,000 ekor
burung terancam petrel telah diburu oleh kucing liar dalam masa setahun sahaja.
Disebabkan itu, beberapa spesies burung petrel telah pupus dari Pulau Marion.

Sebagai langkah penyelesaian,
kucing-kucing liar ini kemudiannya telah dihapuskan sama ada dengan menggunakan
racun, ditembak, dan juga penyakit yakni sejenis virus (feline panleukopenia)
yang menjangkiti kucing sahaja. Akhirnya pada tahun 1990-1991, populasi kucing
liar di Pulau Marion ini telah dihapuskan secara total.

Akan tetapi, dengan ketiadaan
pemangsanya iaitu kucing, populasi tikus kembali ‘berpesta’ di Pulau Marion.
Justeru mendatangkan permasalahan seakan kitaran tanpa henti.

Berbalik kepada burung dan tikus..

Demi untuk melindungi populasi
burung-burung terancam ini dari terus dibunuh tikus, saintis mengetengahkan
satu jalan penyelesaian, iaitu penghapusan populasi tikus dengan menggunakan
racun.

Tetapi rancangan ini berdepan pelbagai
jenis cabaran, disebabkan oleh kedudukan Pulau Marion ini yang sangat terpencil
dan ia juga mempunyai saiz yang sangat besar.

Sehubungan dengan itu, makanan tikus
yang beracun tersebut hendaklah dijatuhkan daripada helikopter dan ia perlu
dilakukan dengan sangat tepat serta merangkumi permukaan keseluruhan pulau.

Sebabnya, jika terdapat tikus-tikus yang
terselamat dari termakan racun di dalam operasi ini, ia akan kembali membiak
dengan sangat cepat, menjadikan operasi ini sebagai sesuatu yang sia-sia.

Namun begitu, penggunaan helikopter di
dalam operasi ini juga akan menyebabkan ia hanya dapat digunakan dalam keadaan
cuaca yang baik sahaja. Kerana, keadaan cuaca di Pulau Marion kebiasaannya
mempunyai tiupan angin yang kuat. Justeru, faktor keselamatan juga perlu
dititikberatkan.

“Kalau guna racun ni, tak beri
kesan kepada burung-burung ke?”

Seperti yang telah aku nyatakan di atas,
spesies burung-burung laut ini hanya memakan ikan di laut. Oleh itu, ia tidak
akan mencuba untuk makan umpan beracun atau tikus yang telah diracun itu
sendiri.

Tetapi, terdapat kemungkinan bahawa
spesies burung pembangkai seperti burung Lesser Sheathbill, akan berada di
Pulau Marion semasa umpan beracun itu dijatuhkan. Jadi untuk mengelakkan burung
ini dari termakan umpan dan tikus yang beracun tersebut, pasukan pengkaji akan
mengurung spesies burung ini di dalam sebuah sangkar sementara. Ia akan
disimpan dan diberi makan sehinggalah pasukan pemuliharaan Pulau Marion yakin
bahawa pulau tersebut bebas dari racun.

Selepas selesai umpan beracun dijatuhkan
dari helikopter, pasukan pengkaji akan terpaksa menunggu sekurang-kurangnya
selama 2 tahun, untuk mengetahui sama ada strategi pemuliharaan ini berkesan
ataupun tidak.

Selepas tempoh 2 tahun tersebut, baru lah mereka boleh menentukan jika serangan tikus ke atas populasi burung terancam ini telah dihentikan sepenuhnya, dan populasi serangga juga telah kembali meningkat.

Sebelum bukti-bukti bahawa hilangnya
populasi tikus dapat dilihat, apa yang saintis boleh lakukan adalah tunggu dan
lihat sahaja.

Dengan ini kita dapat mempelajari bahawa
pengenalan hidupan atau spesies invasif kepada sesebuah pulau yang bukan
datangnya habitat asal, akan mendatangkan masalah kepada ‘penduduk’ atau haiwan
asal di pulau tersebut pasa masa akan datang.

Pemanasan global adalah sesuatu yang
benar-benar berlaku. Jika manusia itu tidak sedar dan mula berubah dari
sekarang, maka bila lagi? Jika Pulau Marion yang terpencil ini juga tidak dapat
diselamatkan, maka apa harapan yang tinggal bagi planet bumi, serta tamadun
manusia itu sendiri?

Bagi mereka yang berminat untuk menderma di dalam usaha pemuliharaan ini, sila ke pautan “Mouse Free Marion” yang telah disediakan.

Mouse Free Marion.

RUJUKAN:

South African Journal of Wildlife
Research. Volume 32, Issue 1, Apr 2002.

Lost at Sea: Why the Birds You Don’t see
are Fading Away? Retrieved from: https://www.nationalgeographic.com/magazine/2018/07/seabird-crisis-conservation-birds-oceans/

Saving a Remote Island’s Birds by
Getting Rid of Its Mice. Retrieved from: https://www.nationalgeographic.com/animals/2018/12/eradicating-mice-to-save-birds-on-remote-marion-island/


Bagaimana Bundle Bantutkan Industri Negara-Negara Afrika

Tiga tahun lepas, Netflix ada keluarkan satu siri realiti berjudul Tidying Up With Marie Kondo, kesinambungan daripada buku The Life-Changing Magic of Tidying Up (2010). Siri tersebut bertemakan tata rias rumah, persis beberapa siri lain seperti Clean House (2003-2011) dan Hoarders (2013).

Cuma bezanya, rumah dalam siri ini tidaklah begitu ‘bersepah’. Paling utama, ia mengenengahkan idea minimalis secara lebih ketara dan lebih bergaya justeru lebih diterima. Kesannya sampaikan tren menyahsimpan barang menjadi satu fenomena, terutama di Amerika Syarikat.

Rentetan itu, jumlah barang sumbangan (seperti pakaian terpakai) pun meningkat dengan mendadak. Di Washington DC misalnya, pusat sumbangan Goodwills mengalami peningkatan jumlah sumbangan sebanyak 66% pada minggu pertama Januari (Holder, 2019). Hal sama juga dialami oleh semua cawangan Salvation Army, dengan peningkatan sebanyak 45-67% (Lopez, 2019).

Perkara ini, pada satu sisi, memang boleh ditanggapi sebagai satu perubahan positif. Yakni, ramai semakin cakna dan cermat tentang barang peribadi; simpan mana yang bermakna, sumbang mana yang tak diguna. Dengan begitu, rumah jadi kemas. Penghuni pun tidak lagi rimas.

Cumanya, ‘rimas’ ini berpindah pula ke tempat-tempat lain. Baik pusat sumbangan, kedai barangan murah, pusat pelupusan sampah, pusat kitar semula atau rantaian terhujung, dieksport ke luar negara. Mereka inilah yang nanti akan uruskan semua barang tadi.

Benar, ‘Kesan Marie Kondo’ bukanlah pencetus utama masalah pengurusan sisa ini. Sebab setiap tahun pun, Amerika Syarikat perlu menguruskan hampir 1.08 billion kg pakaian dan kasut terbuang (Cline, 2019).

Kebiasaannya, pusat-pusat sumbangan (termasuk kedai barangan murah) hanya ambil 1/5 sahaja daripada hasil sumbangan – setelah dipilih dan diasingkan. Baki 80% akan diserahkan kepada pusat kitar semula dan syarikat eksport.

Kalau lihat data OEC tahun 2019, nilai dagangan dunia bagi industri pakaian terpakai memang besar. Cecah $4.46 billion. Amerika Syarikat adalah penyumbang nilai eksport tertinggi, iaitu $720 juta. Negara yang paling banyak import pula ialah Ukraine ($203 juta), Pakistan ($189 juta), Ghana ($168 juta), dan Kenya ($165 juta).

Cuma berbanding Ukraine dan Pakistan, industri tekstil tempatan di Ghana dan beberapa negara Afrika lain agak membimbangkan.

Bayangkan, Ukraine dengan populasi 44.1 juta orang mampu memiliki 500 buah kilang tekstil tempatan dan menggajikan lebih 16 ribu orang pekerja (Simsek, 2022). Sementara Ghana yang berpopulasi 31 juta orang pula hanya miliki 4 buah kilang dan menggaji 3,000 orang pekerja. Lebih teruk, setiap tahun ibu negaranya (Accra) perlu melupuskan lebih 21 juta kg pakaian terbuang – yang diimport, tapi tidak terjual (Cline, 2019).

Tren penurunan yang sama turut berlaku di beberapa negara Afrika lain. Contohnya, Kenya pada 30 tahun lalu memiliki kira-kira 110 buah kilang tekstil berskala besar. Angka ini bagaimana pun jatuh 50% menjelang 2006, sekali gus bilangan pekerja dalam industri pakaian tempatan pun berkurang daripada 500,000 orang kepada 20,000 orang. Begitu juga di Tanzania – daripada 25,000 orang pekerja pada 1980-an kepada 10,000 orang pada 2002 (Borba, 2021).

Persoalannya, mengapa dan bagaimana perkara ini terjadi?

Jawapan mudah, kerana pengedar pakaian tempatan tidak mampu bersaing dengan pengedar pakaian terpakai-import. Bukan sebab tidak kompeten atau masalah kualiti. Tetapi kerana harga.

Iyalah, pakaian terpakai ini datang dari hasil sumbangan. Barang percuma. Sampai kepada peruncit dengan harga sehabis minimum – yang mana harga ini pun wujud sebab berlaku import-eksport. Ditambah pula dengan adanya dasar bebas cukai antara AS dan beberapa negara Afrika menerusi Akta Pertumbuhan dan Peluang Afrika (AGOA).

Jadi, memang mustahil untuk jenama tempatan bersaing dengan pakaian terpakai-import. Dah kalau peniaga barang terpakai jual pada harga lelong pun boleh raih untung, jenama tempatan hendak bersaing macam mana.

Habis tutuplah kilang-kilang tekstil, lalu diganti dengan pusat pengurusan (sorting center) – daripada menghasilkan pakaian jenama sendiri kepada mengagih dan memilih pakaian terpakai-import; mana yang boleh diedar ke pasaran dan mana yang hanya sesuai dicampak ke tempat buangan.

Oleh kerana itu, tidak hairan bila Waste Atlas nyatakan yang 20 daripada 50 tempat buangan terbesar di dunia terletak di benua Afrika (Fall, 2019). Sebab mereka berada di hujung rantaian.

Negara maju seperti Amerika Syarikat boleh sahaja hantar sisa pepejal mereka ke negara-negara lain, negara dunia ketiga khususnya. Tetapi bagaimana pula dengan nasib negara yang menerima? Mereka sama ada melonggokkan sisa tersebut di tanah lapang atau membakarnya secara terbuka. Dua-dua pun tidak sihat, baik untuk alam mahupun penduduk.

Kesihatan terjejas. Ekonomi pula terbantut. Memang betul, industri pakaian terpakai ini jana peluang pekerjaan – walau tidaklah sebanyak jika ia dihasilkan secara tempatan. Tetapi, tren mengimport berbanding menghasilkan sendiri tetap tidak sihat. Sebab ia bakal jejaskan imbangan perdagangan.

Lantaran itu, pada 2015, negara anggota EAC (East African Community; Kenya, Uganda, Tanzania, Burundi, dan Rwanda) bercadang mahu mengharamkan aktiviti tersebut. Pelaksanaan tariff import juga turut dikuatkuasakan.

Namun berikutan tekanan dari AS, mereka mengurangkan kadar tariff dan menarik semula usul pengharaman. Hanya Rwanda sahaja yang enggan akur. Sampaikan pada Mac 2018, presiden Donald Trump menyekat negara itu dari sebarang manfaat yang ditawarkan oleh AGOA ().

Tindakan itu bagaimana pun tidak menggugat keputusan Rwanda. Mereka mahu ikuti langkah Ethiopia dengan memperkasakan industri tempatan. ‘Made in Rwanda’ justeru menjadi agenda utama negara terbabit.

Hasilnya memang tidak mengecewakan. Semenjak konsisten mengenakan tariff import, nilai industri tekstil Rwanda meningkat dari $7 juta kepada $9 juta. Hal itu turut disumbangkan oleh kemasukan pelabur asing, seperti C&H Garments dari China yang membuka kilang pertamanya di Rwanda (BBC, 2018). Dengan pembukaan tersebut, sebanyak 1,400 peluang pekerjaan berjaya dijana sekali gus melorongkan negara itu ke masa hadapan yang lebih cerah.

RUJUKAN:

BBC News. (2018, 27 July). Reality Check: Why some African countries don’t want charity clothes?

Borba, Levi. (2021, 1 July). Why We Should Stop Donating Clothes to Africa. History of Yesterday.

Cline, Elizabeth L. (2019, 13 May). Tidying Up Has Created a Flood of Clothing Donations No One Wants. Slate.

Fall, Maguette. (2019, 13 December). The Journey of Our Donated Clothes. The Perspective.

Holder, Sarah. (2019, 18 January). The ‘Marie Kondo Effect’ Comes at a Weird Time for Thrift Stores. Bloomberg.

Lopez, Vivian. (2019, 13 February). Netflix craze sees more Americans bulldozing their closets and calling The Salvation Army.

Simsek, Yagmur Melis. (2022, 18 March). How does Russia-Ukraine War affect Turkish textile industry? Textilegence.